url: =Global Buanli Family: Tulaai Leitung Thuthang tuamtuam updates September 19, 2013\nTulaai Leitung Thuthang tuamtuam updates September 19, 2013\n· September 15-19 dong Thailand gam leh Kawlgam Uliante langnih kimuhkhopna thukikupna neikhawm uhhi. Tua mun ah athupi diak in Kawlgam gaalkaap maangpi Min Aung Hlaing leh Thailand Prime Minister Yingluck Shinawatra te nih kimuh khopna 9/19/13 ni in nei uh a Kawl gaalkaap maangpi Min Aung Hlaing in Kawlgam gaalkaap te in kawlgam uknawnlo in mipi tung ah apkhinta a hihman in Thailand gam a kipan gamdang tuamtuam te in suaktatak leh lungmuangtak a sumzon sumzuakna bawlding sapna leh kamciamna pia hi. Tuamah bangin Thailand Prime minister nu in zong Thailand gam bupphuh in kawlgam adosawm peuhmah kanawh mangding ci in misi vaaikhaak in ki vaaikhaak keei uhhi.\n· Kawlgam sung a state thum ahi Shan,Mon leh Kaya state sung ateeng minamte in ongtungding October 21-23 nithum sung Taunggyi khuapi ah minam kheempeuh kigawm khawmpi khat bawlding uh ahihman in tua pawi vaaiding in mipi buaithei mahmah , lawpthei mahmah uhhi cin in U Khun Tun Oo in 9/19/13 ni in genkhia hi.\n· American gam sumzon sumvaihna akhantoh suaktheihnading in kasep ngeibang un kikheello in kaseem suakding uhhi ci in 9/18/13 ni in American Central Bank ten taangkokhia uh ahihman in 9/19/13 nipan kipan in Asia gamte neih sa Stock adiak in Nikkei Stock cihte pawl alamdangtak in kah mang hi. ( stock kimawl nuamte ading )\n· Syria tualgaal abeinading leh kilemna apiannading a US leh Russia te kithukimna ommahbang in Syria gam Chemical gaalvanteng suksiatmang ding in kathu kim mahmah a kaseemtakpi ding ci in Syria President Bashar al-Assad in Fox News tekiang ah 9/191/3 ni in genkhia hi. Tuaban ah tulian a Syria tapong te sung ah 80%-90% dong Al-Qaeda tawh kizomte hi ci in enbeh hi. Hih Syria gam sung a Chemical gaalvanteng suksiatnading in $1billion beiding ci hi. Russia kumpipa Putin in bel Lem incia lem incia ci hi.\n· Egypt gamsung buaina zong khawlnaailo in khangsemsem a 9/19/13 ni in Egypt gaalkaap te in kumpi zakia Morsy mite omna phualpi Cairo khuapikiang Kerdasa khuasung buluh uh a Palik Bupi khat si in mi 55 hingmat uhhi.


timestamp: atn

url: =Temtawi pasal khatguak in UOB Bank damiah taihin RM46,000 puakhia :: ZOMI DAILY\nTemtawi pasal khatguak in UOB Bank damiah taihin RM46,000 puakhia\nposted on 12 September 2017 at 10:24 am Lomkholna: Malaysia, News, Sawltak, World\nMalaysia, Kuala Lumpur khuapisung aom Bank khatah suntangpi in damiah lutin, sum RM46,000 tawh ciahkhia cih theSun pan kiza hi. Zanni Monday ni in Kuala Lumpur, Jalan Imbi sung aom Bank khatah sunlam in thupiang ahihi.\nDang Wangi police chief ACP Mohd Sukri Kaman in agenna ah tua damiah ataihpen Bank sungah amahbek alut hi a, temta khat tawi cihi. Jalan Imbi aom UOB Bank sungah lutsuk in, Counter nasem numeikhat thungkuah lotsukin temta tawh ngimkawm a, asungah sum akoihding in sawl hi.\nTemtawi damiah papen amai tuamcip “Face Mask” thuahin, atemta zong thungkuah sungah apuak, Bank sung atun ciangin alakkhiatpat cihi.\nCounter sungah nasem tezong laumahmah in, thungkuah sungah sum guansaisai a, tua sumtengtawh tua damiah papen taikhia vingveng cihi. Hihthu apian hunpen sunlam 12:15pm hunpawl hi a, tuahun laitak in Security Guard te koilam ah om ahiam cihpen kitheilo cihi.\nHun tawmciksung in thupiangziau hi a, Bank sungah nasemte zong acihnading uh bangmah theipaklo in, omcip uhhi. Damiah papen khetawh pusuak in, apualam ah Motorcycle khatin ngakin tuatawh taikhia hiding kici hi.\nUOB Bank panin apaikhait khitciangin Sungei Wang Plaza lam zuanin taikhia uh cihi. Hih damiah kitaihna hangin aliam kuamah omlo a, hun tomnocik sungah thupiangziau ahihi.\nPolice te’n Bank sungah akithuah CCTV leh akiim apam ah akithuah CCTV te panin Video Clip te kawikhawm uh a, damiah te akankhiatsan laitak kici hi.\nRelated: Kuala Lumpur khuasung aom vanmanpha zuakna Jewellery Shop ah suntangpi in damiah lut\nKuala Lumpur khuapisung, khualaizang nangawn ah suntangpi in damiah ataih ziauziau uhpen gamuk kumpi tezong aginalo luadeuh mahmahhiam cihhuai tahi. Tuaban ah thautawizong hibeklo, temta khattawh mikhatbek hisawnsawn a, banghangin amukha te’n delhhuanlo uhhiam cihnop huai phial hi. Migilo, damiah, guta tam acihin tam ahih manin, vanmanpha aneihte’n kidop huai hi. Malaysia gamsung Zomi pawlkhatte Sunday kikhopkhawng ciangin suaikhi (khamkhi) golvenvan khawng oksa in, pailiatliat thei uhhi. Motorcycle tawh damiah te’n tuabang te bawhsat sakziauziau lel uhhi. Sawltak #zomidaily\nPrevious: US ah Hurricane Irma huihpi hangin Electric mei angahlo 7.3 million bangpha\nNext: Yangon ah Zomi tangval khat kithat (Tg. Kam Gin Mung, Tuithang)\nUpna leh Kammal (5) ~ Rev. Fr. Damian Dal\nZIUSA pan Zogam Huhna ding kaikhopna\nDahna Pulakna: Mangpha Nu Niang Ngaih Vung (Vungno, Tulsa)\nKa muhpak US Gamthu pawlkhat (2) ~ Awn Za Pau\nTurkey gamah Boarding School meikang, numei 11 si ~ TK Lian\nPhilippine President in mi 3000 athahlupkhit banah thahding tampi omlai ci ~ ZD\niPad vs Laisiangtho ~ Sia Do Khup\nThuthak Tomkimcing 20 Nov 2014\nNew Zealand ah Kawlgam Refugee te kila laiding: Prime Minister\nUSA, Wisconsin pan Pu Zam Khan Suan (Cikha, Tombing beh) in hongnusia


url: =Sum khakna Zelle, Venmo, Cash App tawh kisai atheih huai thu te :: ZOMI DAILY\nposted on 27 January 2022 at 4:58 pm Lomkholna: News, Thomasmung, World\nNung deuh in U.S Congress pan akibawl/passed American Rescue Plan tawh kizui in tu kha January 1 ni pan kipan in “payment apps” te ahi PayPal, Venmo, Cash App, Zelle, Google Pay cih te zangin kum khat sung (gross payment) sum $ 600 pan atam zaw akhak ten IRS te tung zasak (report) kul dingaa kum bei ciang 1099 form fill-out kul ding hi ci in CNN, NBC aa kipan News pawlkhat ten suak sak uh ahih manin mipi te patau mahmah uh hi. Ei mi sungah zong Zelle leh Venmo tawh sum khak tam i hih manin kipatau tek hi.\n1) Nasep (Businesses) te in PayPal, Venmo, Cash App, Zelle cih te zangin kum khat sung $600 pan atungsiah business transactions tawh akikhak khempeuh pen “Income” in kituat ta ahih manin 1099-K form zangin IRS tung a zasak tei tei kul ding uh hi. Abeisa hun in Businesses te in 200 transactions leh atawm pen kum khat income $20,000 angah uh leh bek IRS tung a puak (report) pan uh hi aa, tu aa Tax Law thak tawh kizui in kum khat sung $600 pan atungsiah a report uh kul ding ahi hi.\n2) Ahi zongin mipi te in Zelle leh Venmo cih te zangin khat leh khat sum kikhakna te leh Fund sum kikhak te, Bank khat leh khat Zelle or Venmo zangin i lawm te, i innkuanpih te sum i khak te kihel lo dingaa, IRS tung zong zaksak (report) kul lo ding ahi hi. Ahang in hih sum kikhak te pen business transaction hilo aa “income” in kituat loh hang ahi hi. Tua hi aa, Zelle or Venmo zangin i sum khak te Businesses tawh akizawi tawn kei nak leh patauh kul lo ding ahi hi.\n3) Zelle Company te suah sakna ah Zelle application zangin sum kikhak peuh mah Zelle te in IRS tung 1099 zangin ki report lo ding hi ci in amau website tung pan gen pha pha uh hi.\n4) Bank te in Business tawh akibawl (setup) account te zangin Zelle tawh sum akikhak te kum bei ciang 1099-K hong khak ding uh aa, ahih zongin personal account (Checking, Saving) peuh mah tawh akibawl-setup te Zelle or Venmo tawh sum akikhak hang 1099-K hong khak sak lo ding uh hi ci in Bank of America thu nei ten genkhia uh hi. Tua hi aa, tulai tak i zat Bank account te pen Personal account (Checking, Saving) maw, Business account maw cih theih ding kisam ding ahi hi. Personal Account ahih nak leh patauh kul lo ahi hi.\n5) News pawl khat ten hi thu asuah sak uh hang IRS te in tuni ciang dong amau website tung ahi zongin, lai tawh ahi zongin officially aa genkhiatna, suahsakna nei nai lo uh ahi hi. Ahi zongin asau vei loin IRS website tungah Form 1099-K nuai ah hong behlap ding uh hi.\nAtom in gen kik leng Zelle or Venmo zangin sum kikhak khempeuh pen Nasep – Businesses (business transactions) tawh akisai kei nak leh Tax piak kul lo, IRS te tung puak in report kul lo ahi hi. Businesses i cih ciang company nei te leh Kumpi tung registration bawl aa nasem te acihna uh ahi hi. Tua hi aa, mipi te in Zelle or Venmo zangin personal aa, sum i khak te Tax piak ding, IRS tung report ding cih te patauh kul lo aa suakta takin zat ding ahi hi. Ref: CNN, NBC, Epoch Times, Newsweek, CNBC, IRS\nMore: US News Update: September 02, 2021 ~ Thomas Mung\n** Tu nipi sung US & Kawlgam News update LIVE kikhah khia ding ahih manin kimu tek ni… ** Friend requests hong bawl tampi om aa, check man nai lo ka hih manin hih ka Facebook pen “Follow/Following” nong bawl sak ciat ding uh hong thum nuam ing. Thomas On Sian Mung (Thomas Mung Guite) Washington D.C, January 24, 2022. MOMNO Media & Museum\nPrevious: Bangtan na nuntak sawm a?\nNext: Zavom Update ~ Pu Thangboi\nThe Shanah (Ngei bang ngei or …..)\nBiakna leh Tui\nZDF te Japan singno suan tentan zota, Zogam ah kipanthei tading\nCidam nading in anekdet huai zatui hoihmahmah Siing (Ginger)\nGuitarist Kimpu7 phamna tungtanga leitungbup Zomite’ tunga lungdam kohna


url: =UNHCR vaitawh kisai in Senator Dean Smith leh UNHCR, Australia Embassy ulian te kimuding :: ZOMI DAILY\nposted on 27 February 2019 at 12:39 am UTC+9:30 Lomkholna: Malaysia, News, Refugee\nAustralia gamsung ah Senator khat ahi Senator Dean Smith leh CHRO makai tepen Malaysia UNHCR uliante tawh kimuh khopna neiding uh cih Jmnews pan kiza hi. Senator Dean Smith pen Chin State sungpan gambel te adingin deihsakna taktawh hong panpihden khat ahihi.\nNungdiak inzong Australia Parliment ah Chin State sungpan galtaite hamsatzia pulakna hong neihsak khinta hi.\nMalaysia UNHCR leh Australia Embassy nasem tetawh Chin State sungah gambel tevai kimuh khopna aneiding uh ahihi. CHRO lampan makai tepen Malaysia ah tungkhin uh cihzong kiza hi.\nVideo: Thanking the Chin and Bhutanese communities: This evening in the Senate I thanked the Chin and Bhutanese communities in WA for their generous invitations for me to join them in their National Day celebrations.\nSenator Dean Smith ahihleh 28 February in Malaysia gamsung hongtungding hi. 01 March ni ciangin UNHCR ulian te leh Australia Embassy ulian tetawh kimuhkhopna aneiding uh ahihi.\nMalaysia gamsung aom minam makai kipawlna ICC upa te’nzong Senator Dean Smith tungah 2011, 2012 UN ngahkhinsa te UNHCR in Australia lamah hong puaksak nadingin hong ngetsak in ci’n thuumsak uh cihzong kiza hi. UNHCR leh Australia Emabassy ulian tetawh aki muhkhit ciangin Senator Dean Smith leh ICC makai tezong kimuhkhopna neiding uh cihzong kiza hi. Sawltak #zomidaily\nPrevious: UN Card neilo te gamthumna paidingciang pusuahtheihna (Exit Permit) lakvai theihding


url: =Zomi Gamvai Ngaihsutna ah ka Lunggulh Thu ~ Zam Thuam :: ZOMI DAILY\nposted on 24 June 2016 at 3:49 pm Lomkholna: Article, Politics, Zamthuam\n1. Mimal tawh deihtak kisai ziahziah hun ahi 1948-62 sung in Kawlgam gamvai kalsuanzia pen hoihtak tel ding hi hang. Mimal tawh hi bangin nong kikawk uh leh a tawpna ah i ngah ding pen hoih khol ding lamen lo hi ing.\n2. Party khat in policy kician khat nei hamtang hi. Party mihing khat in party tangin party policy a kilatsak ding ahi hi. Hih pen mimal tawh enlo in party policy bang hiam cih tawh et phat ding hi zaw hi.\n3. Zomi cihna sungah kua teng kihel hiam cihna ah, Tedim kampau tektek sung na gawn ah Zomi dingin a kideihlo mipawl khat na om hi. ( a zomi bup in hilo in, mimal pawl khat-in deihlo cihna) Tua bangmah in Chin te i nidang i min taktak ahi, Zomi cih min tawh hong kisap kik nading cih lungtup anei gamvai party om hi. Tua te lungtup tawh khat veivei kigamla sa ing. Amau pen Chin-te a kicite zong minam dang in ngaihsun ding lamen kei ing. Tua te mun ah zong phualsat in Zomi zum kihong hamtang dingin lamen lai ing. Tel ding pen Zomi sungah i Zomi cihdan khat le khat kibanglo cih leng kikhiallo ding hi.\n4. Mimal tawh deihtak kisu a gamvai sepna hun khat vei paisan in policy tawh hoihtak gamvai sep hun hong tung dingin ka lamen hi. Ama policy pen banghiam cih hoihtak kan in gen zaw in tua policy pen kua hiam aih kei leh, tua mipa pen kua hiam cih tawm gamvai khensat kei ni.\n5. Tunnopna kibang tektek pen lampi tuamtek tawnin kipai thei hi. Lamdawt a tawnnuam om in, lam zin a tawn nuam om hi. Mawtaw tawh a pai om in, khe tawh a pai om hi. Koi bang a pai a, bang tawh pai cih sangin bang mun hiam i tun nopcih theih ding thupi zaw pekpek ding hi. A kigen thei den kammal khat ahi, A Problem Has Several Solutions cih kammal pen lungngaih huai mahmah hi.\n6. Khat vei ka lawmte khat ahi Thangmawi a cih khat in a gen ngei thukhat zong ngaihsut huai ka sa hi. Ama genna ah ” Falam biakinnpi mai lam nga sa in galkap khat in zun tha hi. ( Biakinnpi lam zunpek ci ni) Upa te pan kipan siate in maisakna pen Pasian deihna hi, maisak un ci hi. Ahih hang maisakna thupi a sa tua upa tengmah meeting tu in kitawng kinuak in pawl bang kikhen hi. Maisakna pen kua te ading ahi tam? ” ci hi. Galkap pa a zawhloh uh ciang maisakna zang hi. Upa te le siate a kikihta omlo ahih man maisakna na om lo hi. Mun tuamtuam ah zang kawikawi ni. Kituak kawikawi mai in teh.\n(Note: Hih Article in a tunga thute tungah hih khial hi man hi, cihna hilo zaw in hi cih teng i ngaihsut khit ciangin in khat vei i muhzia kisittel kik leng cih deihna hi zaw hi. Tu laitak i muhlian na sang a kilamdang zaw muhna khat peuh a om tam cihna hi.)\nPrevious: A nahlawhpek khangno te ~ Pa Vial Khan Do\nNext: UK Prime Minister David Cameron khawlding


url: = Tinaung Takluem SAWLTAKTE 18\nPrisilla le Aquila\n1 Hiteng zawkciang in Paul sia Athens pan pai a, Corinth theng hi;\n2 Taciang Aquila a kici Judah mi khat taw ki mu a, ama sia Pontus ah a suak hi a, a zi Prisilla taw Italy pan a thet zawk uh ngei ngawl lai hi; banghangziam cile Claudius in Judah mi theampo Rome pan pusuak tu in thupia hi: taciang Paul sia amate tung ah hongpai hi.\n3 Amate taw khutthiam kibang ahi uhkom in amate kung ah taam a, naseam khawm uh hi: banghangziam cile amate sia puanbuk khui te a hi uh hi.\n4 Sabbath ni sim in synagogue sung ah Judah mite le Greek mite thu sonpui in kaizawn tawntung hi.\n5 Macedonia pan Silas le Timothy te a thet ciang in, Jesus sia Christ hi, ci thu Paul in Judah mite tung ah hanciam in tettipang hi.\n6 Amate in Paul langpan uh a, a sonsiat uh ciang in, Paul in a puan thin a, na thisan uh noma lutung ah om tahen; kei ka hile na thisan uh pan ka thiang hi: tu pan kipan in Gentile te kung ah ka pai tu hi, ci hi.\n7 Taciang Paul sia tua mun pan pai a, Justus innsung ah tum hi, ama in Pathian bia a, a inn sia synagogue taw kinai na a hihi.\n8 Synagogue makai lianbel Crispus le a innkuanpui theampo in Topa um uh hi; taciang Corinth mi tampi te in zong za in um uh hi, taciang tui zong kiphum uh hi.\n9 Tua zawkciang in Topa in Paul sia zan ciang in mangmu na pan paupui a, Lauheak in a, thuhil in, om thong heak in:\n10 Banghangziam cile keima in kong ompui hi, kuama in hong vawtsia ngawl tu hi: banghangziam cile hi khuapui sung ah keima in mi tampi ka nei hi, ci hi.\n11 Taciang Paul sia tua mun ah kumkhat le tha luk sung om suak a, amate sung ah Pathian thuhil hi.\n12 Gallio sia Rome ngam uk a sep lai in, Judah mite in thu kisitak in Paul langpan uh a, thukhenna tokhum mai ah paipui uh a,\n13 Hisia pa in thukham paltan in Pathian bia tu in ngual kaizawn hi, ci uh hi.\n14 Paul pau tu a kipat ciang in, Gallio in Judah mite kung ah, hi thu sia a man ngawl le thusia hile, Maw, no Judah mite, note tung ah thinsausak tu kisam ci in ngaisun khi hi:\n15 Ahihang hi thu sia na thukham uh sung ah thu le min te ki nialna ahile, noma in khensat tawm vun; banghangziam cile kei sia hi thu te tung ah thukhen hong seam ngawl tu khi hi, ci hi.\n16 Taciang amate thukhen zum pan in hawlkhia siat hi.\n17 Tua zawkciang in Greek mite in synagogue makai lianbel Sosthenes man uh a, thukhen na mai ah sat uh hi. Taciang Gallio in hi thu te awlmawk ngawl hi.\n18 Taciang in Paul sia Corinth khua ah ni tam ma a om zawkciang in, suapui te nusia a, Pricilla le Aquila te taw Syria ah tembaw taw pai hi; taciang Cenchrea ah a sam met hi: banghangziam cile kamciam na a nei hang a hihi.\n19 Ephesus khua theng uh a, tua mun ah Pricilla le Aquila te nusia hi: ahihang ama vateak synagogue sung ah tum in, Judah mite taw thu kikum khawm uh hi.\n20 Amate in ngei zaw hiat om tu a nget uh ciang, thukim pui ngawl hi;\n21 Ahihang kikhenna kam te nusiat a, Jerusalem ah hi poai sia bangbangpo ahizong ka kihel kul hamtang hi; ahihang Pathian deina a om ahile, note kung ah heakkik tu khi hi, ci hi. Taciang Ephesus pan in tembaw taw pai hi.\n22 Caesarea a thet ciang in, pawlpi te paupui a, Antioch sang ah pai hi.\n23 Tua mun ah tawlkhat sung hun a zak zawkciang in pusuak kik a, nungzui te theampo hanthawn tu in Galatia le Phrygia ngamsung theampo ah pai hi.\n24 Taciang Alexandria khua ah a suak Judah mi Apollos a kici khat theng hi, ama sia kamthiam mama a, lathiangtho taw kisai zong thahat mama hi.\n25 Hisia pa sia Topa lampi taw kisai phatak a kihil mi a hihi; taciang thaalam ah thalawp mama a, Topa thu te sia thupitak in a son le a hil pa a hihi, ahihang John i tuiphumna thu bek he hi.\n26 Taciang synagogue sung ah hangsantak in thuhil kipan a: Aquila le Pricilla te in a zak uh ciang in, amate tung ah sam hi, taciang Pathian lampi a kimtak in hilcian hi.\n27 Apollos sia Achaia ngamkhen ah pai nuam ahikom, Ephesus khua a om suapui te in Achaia a om nungzui te kung ah lai thak uh a, Apollos a san natu uh in hanthawn uh hi, a thet ciang in thu um te sia hesuakna tungtawn in nasiatak in hu hi:\n28 Banghangziam cile Jesus sia Christ hi, ci thu sia laithiangtho zang in a kilangtak in lak a, Judah mite nasiatak in zo hi.


url: =UNHCR (CLU) leh Community Leader te Meeting neikhawm (20 Apr 2017) :: ZOMI DAILY\nposted on 21 April 2017 at 11:43 am UTC+9:30 Lomkholna: Malaysia, News, Refugee, Zomi\nZanni 20 April 2017 (Thursday) ni in Malaysia UNHCR zumpisung aom Conference Room sungah CLU (Community Liaison Unit) te makaihna tawh Meeting kinei hi. CLU in khakhat in khatveita kipawlna makai tetawh Meeting aneihzel uh hi a, zanni inzong 9:30am panin 12:00pm dong Meeting kinei hi.\nHih Meeting sungah Kawlgam minam tuamtuampan kipawlna makai te “Sub-Ethnic Burmese Minority Leaders” teng sam uh a, “OPI Unit & Updates on Fraud” cih Agenda tawh thukikupna kinei hi.\nFraud Case vaitawh kisai in Malaysia gamsung aom gambel mite’n azakzaksa khat ahihi. Fraud Case pen anam in tampi kikhen a, hih Fraud Case vai hangin gambel mitampi takin gamthumna lengtheilo in, awkcip uh a, hamsatna tampi kituak hi. Hih Meeting vai Update adang ki ngah paklo ahih manin, thechinnews te suahsak pen Zolai tawh anuai ah kong letkhia uhhi.\nFraud cihpen banghiam?\nFraud cihpen amanlo in genna, zuau phuahna, khemna ahihi. Tuapen mikhat in akhemzong hithei, ahih keileh innkuanbup in akhemzong hithei a, khemlam aki theihkhiatna panin Fraud Case in ki ciamteh hi.\nType of Fraud :: UNHCR in Fraud Case pen nam tuamtum in khen uhhi.\nIdentity Fraud cihpen UNHCR Card tungah min manlo, suahni manlo, Malaysia tunni manlo cihbangdan tepen Identity Fraud in ciamteh uhhi.\nFamily Fraud cihpen innkuankhat hinapi in, innkuan in kigenlo. Innkuan sazian sungah minpalo, unau akim in hello. Zileh pasal ahibang in kihello cihte ahihi.\nDocument Fraud cihpen UN Card ngahtheih nadingin laidal amanlo zang cihdan te ahihi. Gentehna in UN Card ngahtheih nadingin Doctor Memo ataktak ahilopi zangkha. Innkuan khat himah ung cih lahtheih nadingin innkuanlai ahilopi bawltawm in lakkha\nMaterial Misrepresentation Fraud\nMaterial Misrepresentation Fraud cihpen UN tangthu upmawhgen. Minamdang khat kineih. Gentehna Kawl pasal nei in, Zomi hi ci’n khem. Galkap te’n tangtha hongkuansak ci’n agensa pen Interview adangkhat ah tangtha kuan ngeilo cizel\nBribery pen golhguk nekna, piakna ahihi. Gentehna UN Card zuak. Gamthumna natuntheih nadingin hong vaihawm sakding ci’n sum ngen cihte.\nExploitation pen midang khuallo in angsung adingbek sem cihna ahihi. Mikhat in UN vaitawh huhna a ngetna tungtawn in sumla cihte ahihi.\nTuabangin Fraud Case khatpeuhpeuh tawh aki sawhkha tepen Interview kisam in thudotna kiciantak in kibawlpha hi. Interview pen mimal khatguak in akibawlzong om a, innkuan in Interview akibawl zong om hi.\nInterveiw pen khatveibek amansianglo tampi om in, pawlkhat te nihvei thumvei thudotna kibawl phapha hi. Fraud Case vaitawh kisai in asiang takin agenkhiat mateng in Officer te’n dongkikkik uhhi.\nFraud Case tuakte pen OPE amankhin phialzong in, alengdinglian ahi phialzong in UNHCR ah apatpan kipatkik kulsak uhhi. Fraud Case atuakte pen Officer te thukhentat tungtawn in alungkim keileh Appeal Letter zong ki gelhkik theihi.\nMeeting kah Community makai te thudotna te Officer te’n adawn kikna\n1) Tulaitak Fraud Case atuakte lametna aomdiam?\nUNHCR panin Case aki puakkhinsa tepen sawt nawnloding ci’n dawngkik uhhi. Ahi zongin bangtanvei ngakkulding cih gencianna omlianlo a, ngakkulding cihi.\n2) Minneu “Nickname” aki koihthei diam?\nTuisawp khitciang tuisawpmin “Baptism name” cihte ki behlapthei hi. Tuapen na minpi tawh avekin akimin hongki behlap sakthei cihi.\n3) Min manlo tawh US atung khinsa te amin laihlo in koihsuakleh angah diam?\nAmauleh amau Fraud Case ci’n aki theih uhleh, laihhuaizaw cihi. Min, suahni suahkha, nulehpa min cihte amanlo in US atungkhinsa tezong lungnop huai luatuanlo hi. Zumlam panin buaina omthei hi ci uhhi.\nHih Fraud Case vai tawh kisai dotnop, zaksaknop aomleh mlslufrd@unhcr.org ah email tawh kikhak theihi.\nPrevious: Naungek suakcil ending in napai ciang theihhuai pawlkhat\nNext: China leh Europe gamtuamtuam ah asawtlo in Suu Kyi khualzinding


url: =Nute ni hong Piankhiatna - Laibu Saal\nHome > Tun leh Zua Thu > Nute ni hong Piankhiatna\nNute ni hong Piankhiatna\nNute ni hong Piankhiatna.\nNute ni pen tanglai Greekste hunlai pekin hong kipan ahi hi. A pasiante nu (Rhea) phawkna/ pahtawina pawipi ci-in tanglai in a na zat uh ahi hi. Christian masate in Jesuh nu phawk/ pahtawina in Nipi lina ah pawi na bawl zel uh hi.\nNipi lina ih cihpen Easter Sunday atunma ni 40 sungteng hi. England te in hih Nute ni pen holiday (nithupi khawlni) dingin bawl in, tua pen Jesuh nubek hilo-in nu khempeuh pasakin Mothering Sunday na ci uh hi.\nHih danin ah Mothering Sunday cih danin hong kizat tohtoh pen 19th century(kumkhen) sungteng hong kizang to-in Galpi nihna (World War-II) khit ciangin hong kilamdang kik hi.\n1872 kum in US ah Nute ni (mothers day) nithupi/ pawipi khat a zattheihna dingin hong hanciam masa pen Julia Ward Howe ahi hi. Julia Ward Howe in June 2 ni pen Nute Ni phawkna pawi dingin hanthawn a suakta taka zatdingin gen hi. Hih tawh kisai in Boston ah June kha nipi nihna ta zangin meeting zong tua kumsungin tamveipi sam hi. Hi bangin hong han ciam toto a, Nute ni pen kumpi zumkhak(official holiday) in hong kizang to hi. A magelna leh ngaihsutnate hoihkisa kizang toto hi na pi-in atawpna ciangin Nute NI (Mothers day) pen Tuciangin May kha-in hong kizang ta hi. En suk ni.\nAnna Jarvis pen USA ah NUte Ni (Mothers day) aphuankhia, Piangkhia sakin kiciamteh hi. Hih nu pen Nute ni apian theihna dingin ahong vaihawm pi-in apang hangin Pasal nei lo ta zong nei lo hi. Hih nu-in aneu tung a kipanin Nute Ni neihding pawikham ding cihpen a nu Mrs.Anna Marie Reeves Jarvis tungtawnin lungsim hongnei den hi. Hih Mrs.Jarvis in social work(Sunday School) na asep kawmin nikhat niciangin mi khatin nute kipahtawina leh ni hong piangsak ding hi cih alunglutna leh deihna zong pulak zel hi.\nAnna aNu 1905 kumin hong sih takciangin a neulai a anu kamgente mang ngilh lo-in a Nu lunglut Nute Ni apian theihna dingin hong han ciam hi. A Nu lunglutna atang tun theihna dingin Methodist Gratton, West Virginia Church ah a Nu apahtawina in kikhop hun sungin anu pak deih mahmah te hong hawm khia hi. Asawtsawt ciangin Anna in apanpihte (YMCA)tawh Nute ni pen official holiday ahih theihna dingin mipite tungah lai hong at uh hi. Hih bangin hanciam takin na hong sep tohtoh manin 1911 kum ciangin Nute Ni pen USA state khempeuh pial (46)ah hong kizang ta hi. A tawptawp ah May, 8 1914 kumin President Woodrow Wilson in May kha nipinihna pen Mother’s Day dingin signs thuna (suaikaihna) hong nei hi. Tua akipanin tuni dong Pi Anna hanciamna hangin “NUTE NI” azangto thei ih hi hi.\nEfesa 6:1-3 Tate aw na nule na pa thu naman ding mah ahi hi. Thupiakna alian khatin “Na nu leh na pa zah tak in,” cihna hi a, khapna thu tawh kizom pahin, “Zahtak lecin nang adingin thu hong hoihin, leitungah na khan sau ding hi.\nPaunak 22:6 Naupang khat a neu lai-in lampi man tawnsak lecin, a tek congin lam pial nawn lo ding hi. Hih tawh kisai in thunih tom cik in ih kikum suk ding hi. Nuleh pa thu manding pen lai siangtho in mun tampi ah na gen a, thukham sawm sungah zong om hi. Zahtak ding leh thuman ding in na gen den hi. Nu le pa ih cihpen leitung pasian ahih manin zahtak siam le hang leitungah ih nuntakna zong anuam ding hi pah hi. Abraham tapa in apa thu mangin thupha ngah a, Jacob in anu thu aman manin thupha tampi ngah hi. Laisiangtho sung ih et suk tak ciangin Nu le pa thumangte cikmah in minuai ah kia ngeilo bang ah leitung mahmah ah zong mite nuntak zia ih ettak ciangin anu le pate thumang te pen khangual nuai ah om tuan lo hi. Tua hihmanin nu le pa nei laite in Ih nu le pa zahtak a ih thusim ding pen thupi mahmah hi. Ruth in a teknu itin athu mang mahmah ahih manin minuai ah kia lo hi. A nuntakna Pasian in lamsang veve hi.\nTua mah bangin Nute Pate in Ihta te zong hoih taka ih pattah theih dingpen Pasian deihna na hi leuleu hi. Eite pen akem cing ih hi a anei pa om hi, hoih tak ih kep theih kei leh anei pa heh ding hi. Tua ahih man in nau pang khat aneu lai a lampi man ih tot sak dingpen nu le pa ahite tauvuan lian mahmah hih manin ih nuntakna mahmah in zong alak kul hi. Tate in thupha ah ngah theihna dingin acing akemte in lampiman atotsak kei leh thupha sang ding pen haksa veve ding ahih manin lampial in Pasian phawk loin anuntak lohna dingin Pasian deih lampi tawh tate pantah a nuntak pih, nungtasak hi loin nutakpih kisam hi, cih tuni nute ni tungtawnin akihan thawn hi hang. Billy Graham zi-in ka missionary na sep lianpen in ka tate kepna hi acih pen en zong hi sak tek le hang zomi sungah itna leh Pasian min thang den ding a kisawlsawl zong kul nawn loin kising pah diamdiam ding hi. Topa’n thupha hong pia ciatta hen!\nPhuak/sa/tumging tum - Khuppu @ Kyaw Khine.\nNi Thupi Piankhiatna Taangthu Tun leh Zua Thu\nKh Siampu May 5, 2016 at 5:36 AM\nNute ni thupi ei, Nong nasuah sak man lungdam ei Sia Cinpu Zomi\nItem Reviewed: Nute ni hong Piankhiatna Description: Rating: 5 Reviewed By: Cinpu Zomi


url: =Germany meileng khawlna khatah hei tawh kisatna piang, mi 5 liam ~ ZD :: ZOMI DAILY\nposted on 10 March 2017 at 9:14 am UTC+9:30 Lomkholna: Germany, News, Sawltak, World\nGermany, Duesseldorf City sung aom meileng khawlna Station khatah hei (Axe singsatna hei) tawh kisatna buaina khat piang ahih manin mi 5 liam cih AFP News pan kiza hi. Thursday (Mar 09) ni in thupiang hi a, German Police te genkhiatna ah migilo dingin muanmawh Suspect mi 2 kiman cihi.\nAkiman te ii amin apuam leh agamtatna te akicianin ki genkhia nailo a, ahi zongin mi 2 bekhilo adang Suspects pawlkhatzong taisuah uh cihi. Migilo te’n meileng tungah atuang te hei zangin abawlsia uh a, migilo bangzahlian cih kitheilo hi.\nPolice Spokesman khat ii genna ah aliamte zong nuntakna beilawh liangdingin agimlua omlo bilbel cihi.\nHih buaina apiang ciangin meileng Rail Traffic ki khawlcip sakpah a, Police tezong buaina apianna geiteng ah upcippah uhhi. Helicopters tawhzong Train Station atungpan in kivial kawikawi in ki encikpah hi.\nGermany gamsung ah nungkum December khasung inzong Berlin Christmas Market kicihna munah migilo te’n Truck mawtawpi tawh mi ommuang kimlai phulpheigawp uh a, mi 12 in sihlawh in 48 takin liamlawh hi. Tuakhitzawh German Authorities tepen IS migilo te ngongtatna aomkik khakding ci’n akigingsa in aomden uh ahihi.\nGerman Security Services te genkhiatna ah Radical Islamists bekbek mi 10,000 bang Germany gamsung ah omding ci uhhi. Tualak ah mi 1600 tepen ngongtatsawm in akithawithawi Terror Group tetawh kizopna omding ci’n genkhia uhhi. ZD Sawltak #zomidaily\nPrevious: North Korea gamsung ah Malaysia gammi 9 awkciplai ~ ZD\nNext: Singapore ah zatepkhuan leh leikhuan kum 18 pan 21 ah kikhanding ~ ZD


url: =US gamsung khualzinna pawlkhat – 92 :: ZOMI DAILY\nposted on 3 April 2016 at 8:00 am Lomkholna: Article, Awnzapau\nSan Diego Khuasung Innsang Pawlkhat\nSan Diego khua pen tuipi gei vive a kiteng hi a, nisuahna lam ah mualdung in umcihin nitumna lamah tuipi vive Pacific tuipi hi pah hi. Akhua sung tuipi geiteng mahah vanleeng tukna zong om pah hi. Inn sang lua mahmah vankhawh inn tampi a om loh hangin 400ft pan 500ft a sang gual vive 30 val mah kilam hi. Akilamsan laitak zong 3 bang om a, akilam ding a kigelsa leh akingen 40 pha hi. Ahi zongin skyscrapers hi lo in high-rise building 400ft pan 600ft gual vive ahihi.\nZingsang nai 8:00AM in ka pata un kithuah leuleu in, motion picture tawh kisai actor actoress minthang mahmahte tualbialna Hollywood pai dingin ka ding khia uh a, zingsang nai 9:30PM in ka tung uhhi. Hollywood khua pen Los Angeles khuapi tawh akizom suak mah ahi a, LA khen zawh a sawtlo in kitung pah hi.\nHollywood ci in a min than mahmah hangin, tua a minthanna pi pen Universal Studios omna Hollywood mualbul tengah movie zaihna ding a kisam teng akilam zihziah ahihi. Tua mun a kizaih ding kineihsiam actor leh actoress te pen, a minthang mahmah teng kisuktuahna mun ahihi.\nTua huhau in minthang mahmah a, Indiate na leng in Indian movie actor, actoress te tual bialna zong Hollywood ci liang lo sap in Bollywood ci in a min naleng eng mahmah sawnsawn lai hi.\nA phual ka tunlim mah un letmat ka lei pah uh a, letmat khat $67 ta mah ka pia uhhi. Tuate khempeuh zong a neng a tawngin Mungno hong sikh vive mah ahihi. Tua zawhteh a lutna maitengah maan peuh\nka kizaih phot tadih uhhi. A bulletin sungah et ding tampi tak om hi. Tua te akimin aki-enkhin zo ding bang ahi kei hi.\nWater World, Universal Studios Hollywood\nKum 1995 kum a kizaih tuipi sung gal kisimna Water World kici movie liim la a kiphuak tawm gal kisimna pen mite et theih ding a, a taktak a lahkhiatna hi a, tua universal studios sungah a ettaak mahmah pen khat ahihi.\nPrevious: Suahtakna Zangkhiallo Ding ~ Hau Za Cin\nNext: Myanmar Academy Award piakna “LIVE” in na etnop leh\nMehteh mehgah tuamtuam nekna a thupina\nMakai hoih mi citak Pa Thang’ (Rev.Dr. Kam Khaw Thang) tungpan et teh ding pawlkhat ~ Khup Lian Thang


url: =Vondeih Kep Ding – 54 (Pau Khan Kap) :: ZOMI DAILY\nVondeih Kep Ding – 54 (Pau Khan Kap)\nposted on 7 September 2016 at 8:21 am UTC+9:30 Lomkholna: Article, Paukhankap\nKong gensa mah bangin na pai ding ciangin puanlum khat, kawl lukhu khat leh natdawn (paracetamol) tang nih, tang thum khawng pua hamtang in maw. Khua hun ding gen kholh theih hilo ahih manin kiging khol in omkan omlo hi.\nKhat vei ka khualzinna khat ah, na pi in ka pai ding ciangin, ‘khua hun ding gen kholh theih hilo ahi teh, hih na puanlum zong keng hamtang in,’ ci-in ka bag sungah ka savun puanlum hong guan sak hi. Vantam apua nuam ngei lo na pa in,“van giksak lel,” ci-in na pi hong cih nial in ka lakhia kik hi. Ka paina lamkal pan in upmawh loh pi khuapi guah hong zu dihdih hi.\nLamkal ah guahthuak in ka kawtkim hi. Ka lawmte in lah puanlum puakthuah nei lo-in tuazan in khuadam sa-in silo bek in ka om hi. Bang ngaihsun ka hiam ci leh,‘tu laitak hell sungah ka om zongin ka khuadam phazo nai ke’n teh,’ ka ciliang hi. A uang gen hilo-in tuazan in ka khuadam dan genzawh ding hilo hi. Na pi cih in ta peuhleng hihci thuak lo mah ding hiveng.\nTua zawh a kipan in koikoi ah ka pai zongin puanlum, lukhu leh natdawn ding zatang ka keng den hi. Tu in nang zong na kigin kholh dingin hong deih ing. Tua bang na hih kei leh na pa tuak bangin na tuak kha ding ahi. Tua bangte khangluite’n,‘dim, gun tuak,’ na ci uh hi.\nPrevious: E – Etlawm Mualkuam Zogam Nuam ~ Agnex Vung\nNext: 21st Century Pinlong Conference & Outcome ~ Khawm Pau\nDahna Pulakna : Mangpha Pa Nang Kim Khual\nGermany ah mawtaw khatin mipi ommuang laitak phulgawp in mi 1 si ~ ZD


url: =Russia avallua agamtatding lauthawng in NATO in Ukraine ah Missile Defense abawlsawm khawlsan ~ TK Lian :: ZOMI DAILY\nposted on 2 February 2017 at 4:58 pm UTC+9:30 Lomkholna: News, Thangkhanlian, World\nFeb. 2, 2017: North Atlantic Treaty Organization (NATO) leh Ukraine in Ukraine gamah missile defense bawl ding kihona a neih hangun Russia a val lua-in a gamtat khakna ding (overreaction) lauthawng in Russia leh US kinauna zong siasak ding hi cih ahih manin NATO in Ukraine ah missile defense a bawl ding khawlsan hi ci-in US media report in suaksak hi. Trump in Russia tawh kitanauna bawl hoih ding hi ci-in gen mun mahmah ta ahih manin NATO diplomats (gam khat leh gam khat kikal a palai nasemte) ten Russia tawh kihona lianzaw sem neihna ding genna nei ta uh hi ci-in gen beh hi.\n“Ukraine ah defense missile NATO in bawl leh Russia tawh Ukraine kinaih lua ahih manin Russia thangpai lua dinga, Russia a val lua-in gamta kha ding hi,” ci-in NATO diplomat khat in zanin The Wall Street Journal newspaperte kiangah gen hi. Diplomats pawl khat in zong WSJ newspaperte kiangah NATO-Russia kitanauna a siat beh lohna dingin gamtat zia kidophuai hi ci uh hi.\nAhih hangin NATO source khat in The Wall Street Journal newste kiangah defense missile bawl ding a kikhawlsan hangin Ukraine tawh maban ah kihona om lai dingte kikhawsan lo hi ci hi. 2014 in Russia in Ukraine sim in Crimea laksak hi ci-in NATO in a ngawh manin tua khit nung Russia leh Ukraine in kitanauna beisak hi. Crimea gammi ten mipi deihna tawh (referendum) vote khia-in Russia a belh hi a, a tamzaw pen Russia pau in pau uh hi.\nRelated: NATO in International Terrorism maituahna dingin vanglian zolo\nRuusia leh NATO in a practical cooperation kici 2014 in a beisak hangin NATO-Russia Council (NRC) kici security buaina lamsangte leh direct cooperation tuamtuam ah bel kihona nei zel uh hi. Russia in NATO in a gim kiim uh-ah NATO in galkap leh galvan nasia takin lam kik hi ci-in ngawhmun mahmah ta hi.\nPrevious: Afghanistan nupi khat apasal in abil anihin at khiatsak ~ ZD\nNext: Russia in Multi-Role Jet Fighter MiG-35 zatsawmta ~ TK Lian


url: =‘Awnghawh, Daihawh, Ekbuk, Restroom… ~ Hau Za Cin :: ZOMI DAILY\nposted on 28 November 2015 at 10:25 am Lomkholna: Article, Hauzacin\n‘Awnghawh, Daihawh, Ekbuk, Restroom…\nEkbuk tui dawn’ cih thu ka gen sawm kei hi.\nZomi te khantohna i sut kik sawm leh a tunga hun tuamtuamte i nawk toh giapgiap hun om hi cih i thei ding hi.\n1. Awnghawh: Inn sung sutpi gei ah sual mun khat kivangsak in ‘awng’ kici a, tua pen zu leh ek nawnna in kinei hi. Inn nuai ah suangtum khat kikoih a, tua tungah tu in, inn nuai vokpi leh a note in noptuampih uh hi. Tua hun pen a theikha tampi omlai kha dingin ka um a, khangno tamzaw in kithei banlo, i nu leh pa, pi leh pute gen khawng i theih hita hi.\n2. Daihawh: Mikangte hong tun ma leh hong tun zawh lam ciangin inn nuai ah vok leh gan koih pen “tuuk ciang thosi thovai tam” ciin kideih nawnlo a, khua nawl, daipam ah singmam nih kidawh in kitu hi. Vokpi kikhum nawnlo ahih manin ama hun neih bangbangin na vil lel a, tua banga daipam ek awng zat pen daihawh kici leuleu hi.\n3. Ekbuk: A tunga nihte a kizat laiin Vokpi in mit neilo kisa hilo napi phamawh kisa lo a, them khat a kikhantoh a, nop mawh leh zumhuai cihte i behlap tak ciang’ nuam kisa nawnlo in bukno khat sungah kuamah muh loh in kitu hithiat nuamta hi. Tua manin a kilemna bangbangin dai ah, inn gei ah, huan sungah cih bangin bukno kilam a, ekbuk kici hi. Guahzu meikai nuai ah zong noptuam a, Khuado Vok gawh dingte zong siangtho sitset ta hi.\n4. Restroom: Bukno khat hiam, inndeino khat hiam bek kicing sa nawnlo in, a tawldam zaw, a nopzaw leh a cidam huai sitset dingin mun lianpi khat kipia a, tui siangtho deihzah zat ding kikoih in, kinulpuan deih bangbang zatding kikoih a, a gim a hu bangmah kiza lo dingin kinamtuisak sitset hi. Tua banga tawldamna buk, ahih kei leh tawldamna inndei pen mikangte in rest room ci uh hi. A tunga khempeuh sangin kisuakta zaw, kicingzaw, nopzaw thamtham ahih manin tawldamna inndei cih zong a kilawm hi takpi hi.\n2005 kum US gambup restroom hoihpen pen Forth Smith Airport, Arkansas ahi hi.\nMimal khatciat koi pen hun ah piang ihiam cih kidong hi leng, pawlkhat a masa hun ah suak dinga, pawlkhat a nihna hun ah suak dinga, pawlkhat in a masate mu manlo, thei manlo, laplo in a nunung lamte hun bek theikha dingin ka um hi. Tu hun a gamdang a tungte, khuapi zaw deuh ah a piang tu leh tate bang a nunung pen hun ah a suak hita ding uh hi. Hampha mahmah uh hi kici thei ding hi. Haksatna tampi tawh kipelh uh ahih manin.\nZogam ah Zomi khempeuh in restroom i neih theihna dingin mimal kimin mawhpuak, sep ding, tavuan i nei hi. Leitung pilna siamna leh nuntak nekzonna ah i kilapsang zawh mahmah ding thupi peuhmah a, ahi peelmawh khat hi ding hi.\nTua ahih manin i sanggam, i u leh i naute, i meltheih tanaute koi pen hun ah om a, a maban koi hi hiam cih theihsak in; khaito, domto, ban kaih in i khangkhan ding a mitkeuh masate sep ding mawhpuak tavuan hilo ding hiam? I kim i pam ciat domsang le’ng i minam bup hong kidomsang pah ding hi.\nZomite hanlung ciam khangto diam?\nPrevious: Tonh Thu (6) ~ Awn Za Pau\nNext: ZAM Thupuak :: 29 November 2015


url: =Zomi le Globalization: Tulai Zomite tuahkhak thu pawlkhat ~ Rev. Lang Suan Thawn :: ZOMI DAILY\nposted on 3 August 2016 at 7:00 am Lomkholna: Article, Politics\nGlobalization in nainganzi (politics), sumzonna/sumbawlna (economics), nuntak-khuasakna (social life), ngeina (culture), biakna (religion)te dongah na huam hi. Nainganzi thu i gen kei ding hi. Sumzonna tawh kisai-in 2008 kum sung, USA gam a, sum buaina in leitung bup phial hong linglawng sak zo mawk hi. Globalization (Leitung huam kizopna) hang na hi hi. Globalization in gam tuamtuam, minam tuamtuam, nuntak-khuasakzia tuamtuam, ngeina tuamtuam, biakna tuamtuam, upna tuamtuamte khat le khat kitheisak, kimusak hi. A liante’n a neute, a thahatte’n a thaneemte, a neite’n a neilote, a theite’n a theilote, mitamte’n mitawmte huzaapin a neektum hun hi. Tua hangin mipilte’n globalization pen gam keekna nam thak (neo-colonization) hi, ci uhi. Bangbang ahi zongin globalization pen khaktan theih/zawh ding hilo ahih manin ei sungah hih thu thei-in, ei-le-ei i kidal theih ding thupi mahmah ding hi.\nMin phuahzia tawh kisai-in ei Zomite’n minam dangte tawh a kibanglo, ngeina tuam deuh a neite ihi hi. Ahi zongin tuhun ciangin Zomi pawlkhatte’n amau min tawpna-ah a pa’ min nunungpen a behlap kiom hi. (Gtn: Pa Thang Kham’ tapa Tg. Lian Do’ min nungah Kham behlap in, Tg. Lian Do Kham ci’n gelh hi.) Pawlkhat leuleu in amau min kitheilo zah khop dingin a beh min a gelh zong ki-om hi. (Gtn: S.T. Naulak ci’n gelh ahih manin, a beh min bek kithei a, ama’ min ahi Suan Thawn tawh kitheilo hi.). Mi pawlkhat leuleu in mikang min (or) Lai Siangtho sunga min (or) Khristian min a mai-ah phuak uh ahih manin, amau (Zo) min tawh a kitheilo zong om thei uhi. A taktakin cileng I min in ihihna (identity) a hong lak ahi hi. Hih banga ihih ziazuana pen globalization hang na hi gige hi. Hih thu hang mahin, 2002 kum pawlin “Min Gelhzia” tawh kisai-in Zonet-ah kikupna nasia takin om ngei hi. Tua ahih manin hih globalization hangin Zomite i manthanloh nading le minam dangte ngeina in hong valhtumloh nadingin i kidop, i kidal theih ding thupi mahmah ta hi.\nThu kizakna hun sungah mipi thukizakna (media) pan in nuntak-khuasakzia, kipuah kizepzia (fashion) tuamtuam i mu a, i thei hi. Nitumna lamte nuntak-khuasakzia bek hi nawnlo-in, ei Asia mite nuntak-khuasakzia in zong i gam sung hong huzaap mahmah hi. (Gtn: TV pan Korea-te’ nuntak-khuasakzia). Manila-ah sang ka kah lai-a ka muh numeite i pheituam sau a teen, a kigak phetphatte nam pen, “Kawlgam-ah kua mah in teengngam ken teh” ka cih vial leh tu’n Zomi nungakte nangawn in hong teeng ta uhi. Kawlgamah Rap/HipHop late hong kisak masak lai-in, “Hi dan late kua’n deih thei peuhmah mawk ding!” ka cih leh tu’n khangnote sak pen la namkhat hong hi ta hi. A uanglua, a vaallua cihte hoihlo a, ei tawh kilawm kituak kipuah kizep theih ding hoih hi.\nA thak khempeuh hoihkhin lo-a, alui khempeuh zong siakhin samlo hi. Tua ahih manin a hoihlote nusia/pai-in a hoihte i pom, i zuih pah theih ding thupi ka sa hi. Khantohna hoih ahih ding thupi hi. Ei tawh a kituak nuntak-khuasakzia i zat theih ding hoih pen ding hi. Midangte-a i delhdelh leh ei-a cih om thei ngeilo ding hi. Midangte’ nuntak-khuasakna tawh ei-a a kibatlohna pawlkhat pen ihihna a kilatna hi zaw hi.\nTua ahih manin i pawlpi dinmun, i pawlpi upnate i teltheih ding hun hita hi. Ahih kei a, a pua tham, vun Khristian ciang bek ihih leh upna tuamtuam hangin kihoi daidai thei dinga, kipuk lawh thei ding hi. Amah sung tawh kilem maw, kilemlo cih kan selo a, a muh peuhpeuh a ne pahpah Khristiante pen a gilpi’n a annek gawi zolo thei ahih manin a sung puakin, a gil natlawh thei hi. Upna tuamtuam hong kimuhtuah ciangun thu hoih tampi a piankhiat theih mah bangin, pawlpi sung kithutuahlohna, thaneemnate hong piang thei hi. Tua ahih manin i pawlpi dinmun i theih kul a, Khristian min a pua bek ihihna tawh lungkim ding hi nawnlo hi. I pawlpi’ dinmun thei a, pawlpi dangte’ upna le biakna dangte’ upna zong a thei, a picing upna le Khristian hihna-ah i manawh kul ding hi.\nGlobalization (Leitung huam kizopna) pen khaktan zawh ding hilo hi. Globalization huzaapnate i ngaihsut ciangin lauhuai mahmah hi. Mimaltawm ei Zomite adingin i minam, i ngeina, i pau, i laite a ciitam minamte’ ngeina, pau, lai te’n hong valhtum theihna hong musak hi. Bek thamlo-in, biakna thu-ah zong a lauhuaizia hong phawk sak hi. Tua ahih manin globalization huzaapna pan i kidal nadingin, ei Zomi Khristiante’n i minam, i ngeina, i pau, i laite it in, i kepcin mahmah ding le khangthakte zong i hilh, i theihsak ding thupi hi. Nuntak-khuasakna-ah ei tawh kituak, a etlawm, eizia a, nuntak theih ding kisam hi. Khristian ihihna ah zong a puatham/vun (or) amin pua Khristian hihna pan, a sunglut Khristian hihna-ah kikhel a, i khantoh ding hun hi ta hi ci’n hong musak hi.\nPrevious: Aki siasate apuah kikte hongki ciding hi ~ CS Khai\nNext: Nang Lo In ~ Man Khawm Cing


url: =Siamsin Medical Trip & Siamsin Summit: Zogam Paak-huanpi :: ZOMI DAILY\nposted on 22 April 2018 at 5:18 pm Lomkholna: Article, Siambawi, Siamsin\nSiamsin Medical Trip & Siamsin Summit te ah Pasian hehpihna tawh 4 vei ka kihel thei hi.\n1st Buanli (Makaite nung zui, volunteer), 2nd Pimpih, 3rd Guasing (Medical – Convener), 4th Haiciin (Medical – Volunteer). Hih experience te pan in a ka mukhiat thu te Mipi theih pih ding in hong hawmsawn nuam ing.\nLaigelhpa Ngimna –\n1. Siamsin te,’ Nulepa te in mailam hun te ah zong “Hih a manpha Nahoihsepna” a kizop suak zawh nading panpih in tha ipiak theih nading (Moral Support)\n2. A pua lam pan theician lo pi in upmawhthugen thei pawl khat hangin Siamsin te nasep kalsuanzia te tung ah mipi muhkhialhna a om loh nading (Clarification)\n3. Hih dan nasephoih a sem nuam te ading thuvaihawmzia te hawmsawn na, (Technical Sharing)\nSiamsin te nasepzia sung ah akihel THU te-\n1.Thugeelna vaihawmna te ah Mihing khat/Makaipi khat ii cihcih dan in kigamta om lo in, vaipuak kiseh makaite mapang khopna (Collective Leadership) tawh akikalsuan ahi hi.\n2.Ei panmuntek ah iseppih te tawh kipawl in na kisem khawm hi. (Team work)\n3.Siamsin te in Zomi minam khat ihih hang, ei tawh akibang lo Universities, Major, pianna, omna khua le tui, upna, biakna pawlpi, behlephung, kampau awkaih, pilna, siamna a tuam tek a nei khangual mipih te tawh nasepkhopna kisin thei uh hi. (Unity in Diversity).\n4.A kihel thei Siamsin Makai, volunteer-te, Siavuan Siamah te in Zogam a om a mipih te tawh kithuah thei in, nuntak khuasak zia sin theihna pan, Gam le nam ading deihsakna, lainatna, hanciam nopna thathak ngah uh hi. (Social Responsibility)\n5.Post Trip hun te ah zong hih huntomno sung pan ki theih pih khak lawm te tawh kizopna nei toto thei uh hi. (Networking)\n6.Siamsin te in undergraduate degree a zawh uh ciangin, nasepzonna, sangzopna, scholarship siauhna te ah hih bang in volunteer nasepah kihelna pan in tampi phattuam pih thei uh hi. (Volunteer Experience)\nSiamsin te nasepzia sung ah akihel LO THU te-\nHih amanpha nahoihsepna pan –\n1.Election politic tawh kisai Party khat ading thapiakna, thapiak lohnate, Biakna, Pawlpi Denomination, Kipawlna khat peuhpeuh or Mimal khat ading aituam hamphatna, minthanna a nei, a ngah ki om lo hi.\n2.Kua mah in Mipi te mai ah makai te thupiak Title thulu losiah, “Personal promotion” te kigen lo hi.\n3.Kua mah in hih nasephoihna te paulap in mimal min tawh koi mah sum kidong lo hi.\n4.Organizer kumsim kikhel toto hi a, hih sung ah kihel man khak in, makaih manin, thaman, lai-ip, love-gift, commission cih tuamtuam te mimal angsung a ngah ki om lo hi.\nAmun teel dan –\nSiamsin Medical Trip in koi tak pai ding cih a teelna Criteria in Zogam sung ah khua neu pian, a tawng pian (hard to reach area) Zoto Siavuan Siamah te tun ding a haksatna mun te priority in kiteel hi.\nZomi Siamsin Kipawlna – Universities of Myanmar pan in, Kumsim November in Siamsin Seminar, April kha in Medical Trip cih Annual Activity kinei a, Medical Trip paina ding mun pen November Siamsin Seminar sung a kibawl Makaipi te Meeting pan geelna (tentative) khua 2, 3 pan in tua Khuate Siamsin makai, upa hausa te feedback te gawm tuah in kiteel hi.\nBang hun akipai;\nKumsim April (Dota) kha, Kawl Tuibuahpawi, Sang khak sung in kipai hi.\nBang teng kisem:\nA. Siamsin Medical Trip\n1. Free Medical Service (inntek khua le khua kiim khua paam)\n2. Child Education(inntek khua naupang te)\n3. Civic Education (inntek khua upate)\n4. Community Survey (khuasung mipi te nuntak khuasakzia te kantelna)\nCih nampi 4 kisem hi.\nA. Siamsin Summit sung ah;\n1. Kawlgambup a om Zomi Siamsin Kipawlna tuamtuam pan in President le Chairman teng a tuam vilvel in thukikupna hi.\n2. Hih sung ah Kawlgambup Siamsin te in amau muntek ah asepte, a tuah khak uh haksatna te, khat le khat kikupna le kitheihsakna, solution zon khopna te kinei hi.\n3. November Seminar bawlna ding vaipuak sehna, geelna, khentatna te kinei hi.\n4. Hih Siamsin Summit Meeting ah Panmunlen Siamsin te bek kihel thei uh a, midang Senior, Junior, Volunteer, Inntek cibangte kihel thei lo hi. Kongkhak ki-kalh Meeting nam ahi hi.\nMedical Trip le Summit hoih tak in akibawl zawhna ding vaipuak a nei pi pen in Kawlgambup Siamsin Makaipi – Chairman/women le General Secretary, Convener te hi pha diak hi.\nKumsim March laivuanpi man phet in, mi te suakta in holiday la hiit hiat thei hitaleh Siamsin Makaipi te pen lungkham kipan ta uh hi. Budget koi tak pan ngah ding? Siavuan Siamah te kua teng hong kihel thei ding? Summit Meeting Agenda te a kim nai hiam? Inntek khua ah va van ma sa in inntek te tawh a vai te geel khol… Kua teng hong hong zui thei ding? Zatui koi ci leng ding? Mawtaw etc…\nBudget pen Kumsim phial Innteek khuamite, ZIUSA te, GZA te in a mau hih theih zah panpih uh hi. Akisam lai teng pen Kalaymyo sung ah Siamsin makaite in mipih te inn tuamtuam ah vadong uh hi.\nNi 3-4 sung in Khua innteek te ading zin dona, Clinic honna, Naupang thusinna, Uham thusinna le nitak kihopna ding cih akipan vaipuak lianpi, beina tampi tawh a khua ua ading mapang khawm uh hi.\nAhaksapi pen in Siavuan Siamah te hong kihel theihna ding ahi hi. Hong kihel thei ding lamet Siavuan Siamah list te khat khit khat va hopih in hong kihel theih theih nading un ki sam ahi hi.\nSiamsin Medical Trip zuih theihna ding, zumkhak holiday sung ahizong in, zato ki khak lo ahih manin duty kia kha te, duty laih ding a lem vet lo te, ei duty ah namdang lawm te zumkah sak, I tun kik ciang en va kah kik cih bang in a mau zong kipiakhiat uh hi. Tua ban ah, Biakinn Camp zuihnopna, innkuan tawh om hunpiakna cih te zong saikak kul hi. Siavuan, Siamah te a zui te in cina nong et-sak man un lungdamna ci in Nitawpni ciang in Siamsin pan lungdamkohna Laipi frame a golpi khat ngah thei uh hi.\nSiamsin Medical Trip ah akisem Community Survey, Child Education, Civic Education te ading volunteer, resources person te zong sap kul hi. Naupang te tawh hoih tak akithuah thei ding te pen Pawlpi te in muanlesuan te zong an hi uh a, ngah theih ding haksa mahmah hi. Civic Education pen a Athu a theih bek hi lo in khuami te tel ding in a hilh theih te zon kul hi. Community Survey ading in, volunteer te in Question te hoih tak a dot theihna ding, inn a om zahzah kidong ahih man in, ni 2-3 sung in zawh nading haksa mahmah hi.\nSiamsin Medical Trip le Summit in Zogam ah Kumsim April kha ciang, hong piang khia, a etlawm, a namtui Paak namkim te a cina, Paak-huan pi khat ahi hi.\nKumsim in hih nahoihsep pen haksatna tampi sung pan in akizom toto hi a, tukum 2018 hi leh Medical Trip pen a 8 veina hi ta a, Medical Trip hong piankhiatna Siamsin Summit Meeting ahi leh a 9 veina hong hi ta hi.\nKong zahtak Zomi ulenau te aw,\nHih dan Nahoihsepna pen mailam hun te ah lungnuam takin akibawl suak theih nading in, ihih theihna tek pan in Siamsin te panpihna, thapiakna kisam mahmah hi.\nThungetna te ah phawk pih ni. Sumlepai tawh piakkhiatna, Thulela tawh Vaihawmpih ni!\nPanpih theihna i neih kei leh zong dai takin om hiit-hiatna tawh panpih tek ni!\nSin in, Sem in, Mainawt ni!\nPrevious: Na Rights na theihmah bangin\nNext: Phualva tawh holim na…..


url: =Tulaai Leitung Thuthang Tuamtuam Updates April 18, 2014\nHappy Good Friday& Ester Sunday\nZeisu si in nithum khitciang atawhkikna Birthday 2014 kum aiding ongtung leuleu a, Kumsim kibawl den hina pin nang ., nang le nang bangci bang in kiphawkna , thuakna nanei khahiam cih nangaih sun ngeihiam? Nang le Kei ading Zeisu bawlsiat na gimna lianpi thuak hinapi Nang le Ken Zeisu ading bang i-thuak ngei hiam? Sihna nangawn in leen zolo in athokik Pasian abia ihihlam thei in Angtang ikisa ngei hiam? Mimal khatciat in Tuzan lungngaai khawm ni.\n· KIA leh Kawlgam gaalkaap te kikaal kikapna April nidong khawlnaailo ahihman in Gaaltaai mipi 5,000 phata a hih gaaltaai te tuidawn siantholohna hang in sungpainatna thuak uhhi ci in Micimawh huh Kachin pawl in taangkokhia uhhi.\n· 2014 Kum Kawl kumthak leh Tuibuah pawi sung in misi 12 Aliam 102 leh Buaina zum kitun 116 omhi ci in Kawlgam Palik te in April 17,2014 ni in taangkokhia uha, kumdangtawh tehna in agenthamlo aomlo tawh kibang atawm mahmah hi ci in genkhia uhhi.\n· USA te in Kumtampi tak Kawlgam sumzon sumzuakna lam akhaktan khitciang amasa peen US ten Kawlgam ah Leitungbuptawh kisai sumzon sumzuakna zumpi hongding a June kha sung in kawlgam zin in kipanding ci in Sumzon sumzuakna lam Vuanzi Penny Pritzker in John Hopkins University April 17,2014 ni in genkhia hi.\n· South Korea gam a kibung Tembaw hawlpa Tembaw akibut laaitak in ahawlna sung ah omlo ahihman amasuam hicing ci in ki ummawh a, Thukhenzum te mattheinading thu apiakding un Tembaw lam vaaisai te in April 18, 2014 ni in ngetna nei uhhi. Mi 28 asi kimu khin a 179 ahing in kihonkhia in, 268 mangthang laai ahihi. MIpi te in kumpi te mizon ziakaai hi ci in heh mahmah uha, Kumpi lampan ahihleh kahihtheih zah un amanlaang kahi uh ci uhhi.\n· South Sudan gam Bor khuapi sung mipi cing a om UN gaalkaap phualpi thautawi migilo ten April 18, 2014 ni in simhuan uha, mi 23 si in tampi tak liam uh ci in UN te in taangkokhia uhhi.\n· Leitung a Mual saangpeen ahi Nepal gam aom Everest Mual mipi a en a akahziahziah laaitak April 18, 2014 ni in kicim or Suantumte tuuk ahihman in lamhilh mi 12 si in pawlkhat bel kihon khiazo hi.\n· Pakistan gam I khuapi Islamabad khuapi a om Islam biakna zui te I numei saang innpi khat aom Laaibu saal Library I minding in Bin Laden ci in migilo Osma Bin Laden mintap in April 18, 2014 ni in minphuahpawi nasia tak in bawl uhhi.\n· US,Russia,EU leh Ukraine gamte in lam et huai hetlo zahkhat in Ukraine gam nisuahna lam aom Thautawi teng hawlkhia in amatsa uh Zum te Ukraine kumpi tung apkiksakding thukimna April 17,2014 ni in nei himah leh Russia deih thautawi pawl in awlmawh lo in kumpi inn te banbuluh to semsem uh ahihman kumpi tetawh nasiatak in kidodo laai uhhi.\n· Syria gam Homs khuapi sung Alawite minamneu te tamteenna veeng sung Biak Inn pi huangsung ah April 18, 2014 ni in Bomb lianpi khat puakkham a mi 14 si in tampi tak liam uhhi.\nCell- 270 -217 9593joseptpau@gmail.com, Thang.pau@perdue.com www.perdue.com , www.zomipau.wordpress.com


url: =KHA LAM GUTA ~ TBC-Y\nKHA LAM GUTA\nPosted on Monday, November 25, 2013by Siam Kim\nTua thu mihing hong suakin kote lakah hong oma,...Pasian’ pianzia a neihna ka mucian uh hi. Hih pianzia pen Pasian’ tapa khatbek hihna tawh a neih pianzia ahi hi.–Johan 1:14\n Ezekiel 24-26\n1 Peter 2\nManglai ka hilh lai-in, sang naupangte lai ka gelhsak theizel hi. Kei’ mai teekteek a agelhte uh amau kammal le theihna taktak hi, cih thei ka hih manin amau kammal zatte ka tel thei hi. Midang khat aa a kawm, a etteh le ettehlo ka thei thei hi. Amau gelhzia le gelh kammalte zui-in thei ka hih manin amaute in zong lamdang hong sa uh hi. Amau kammalte zong ka theihsa dikdek hita hi. Eite’ kammal zatte pen i lungsim sung panin hong phulkhia ahih bangmah-in i atkhiat laite zong tua bangmah ahi hi. Tua i laigelhte in ei bangmi hi, cih hong gentel thei hi.\nPasian’ kammal tungtawnin Amah tawh i kithei tel hi. Ama’ gelhkhiatte tungtawnin i simna tawh Amah kua bang hi-a, eite’ theih dingin hong kikoici phuankhiat hiam, cih hong lakkhia hi. Lam khat panin Satan pen Pasian hong kineihkhem theizel hi (2 Kor. 11:14). Pasian’ kammal pen tawm khat melhsuk ziau-in thuzuau pi tawh hong kuan thei hi. Pasian’ thu a bang thu khat tawh eite hong khem sawm a, Jesuh’ sihna hangin hotkhiatna a kingahna sangin, kikep kibawl tawmna tawh hotkhiatna kingah thei cih bangin thuzuau pi khat hong umsak theiziau hi (Kol. 2:23). Satan in mi tampi takte khemzo khin hi.\nPasian in ahih leh, Ama’ aw za-a i theih ding hong kipulaak den hi. Ama’ kammal bek hong pia hilo-in, tua kammal mihing Jesuh in (Johan 1:14) hong piazo lai hi. Ama hangin khemna le thuzuau i mawk up nawn kei ding hi.––Julie Ackerman Link\nKa lungtang sungah, Topa,\nNangma’ kammal hong theisak in,\nNa kammalte tungtawnin hong zasak in\nNa deihna kei’ deih hong hisak in. ___D. DeHaan\nNa kammalte siangtho a; keimah in ka it hi.__Late 119:140


url: =Zomi Kip ~ Cin Lian Khai :: ZOMI DAILY\nposted on 19 June 2018 at 4:24 pm Lomkholna: Cinliankhai, News, Politics, Zomi\nDear Zomi, 2014 a, Milip simna ah 914 Zomi ci-in ih gelh pen na hoih mahmah hi. Kawlgam tangthu ah Zomi a kip hita hi. Nungmah in milip simna pen aman takin hong suaksak ngamloh uh ahang hong gen khinzo uh hi. Milip kisim khit phet Pu Cin Sian Thang leh UNFPI thusaite kihona zong “Zomi pen Minam khat in cing hi, hong lungdam pih ungh, ahizong in ahang khat om in, Milip kisimna pen a code zui in hong suak paklo ding hi”.\nHihthu pen anih veina Zosuan Tuailai khawmpi ah zong gen ingh. Zosuan Tuailai khawmpi pan 914 Zomi result out nang ngen ni acih uh ciang, ngen kei ni, hihbang thu omhi ci ingh. Pu Hang Khan Lian in “ih lunggulh pen ahihman in ngen veve ni ” ci hi.\nPu Kam Lian, Milip kisimna vai tawh 2015 in, Naypaytaw pan hong ciah in, hihthu hong gen leuleu hi. “17 Century lai in, Kawlgam ah nasem ding hong pai, Pati minam te tamlua mahmah in, nidang in anna tawh ki kalsuan ahihman in, amau Kawl ah amin uh khum uh hi. Amau bek hilo Mon, Zakhai, Kayin, Dawei etc ten Kawl ah amin uh khum uh hi.\nEi nangawn zong tampi in hong khen uh hi, ahihhang 2014 Milip kisim pen suahtatak in Ih Minam ciat ah kigelh thei ahihman in, mikhempeuh a Innpi vuah ciahkik uh hi. Ei zong Zomi ah aki khum thei pan suak hi. Immigration Minister pan 914 te na lungkham kei un ci-in hong gen ci hi. Tua laitak in 914 a khum mitampi tak ka om khop lai uh hi” ci hi.\nShan Gam tukum nihvei ka paina ah, anihveina ah tuahpha kisa ingh. Ka zaknop mahmah thu zakha ing. Politician, ko bel Ko Ye Min Paing ci ungh. “Ko Zomi aw, nobel Chin State ah Lu leh Liang (Head and Shoulder) hi uh teh, CNF te bang kimu le ungh, ko Laimi hi ungh ci uh hi. Ahihhang Milip simna ah Laimi ci-in khumlo ahihman un Kum 30 angak kul uh hi.\nZomite nashia mahmah uh teh, Zomi Party lah gualzo, Milip kisimna ah Zomi ah khum, ZRO/A E in zong bangbang hileh NCA laphot unla, tuapan galkap leh van kaikhawm un, ko Kayin ten zong tua bangmah in ahih hi ungh. Milip kisimna ah Zomi cih nagelh uh pen Zomi akip cihna hi. A lem hun khat ciang, hong ki tangko ding hi. Result ngak in, lunggim kei un, milip simna ah Zomi akigelh nak leh cikmah hun in kikhel theilo hi” ci in thu mantak hong gen hi.\nZomi Mainawt Ni!\nKa khualzinna Singgam pan ka mipihte hong gal hopih ingh\nPrevious: Iceland gam leh Football kimawlna\nNext: Amau cih amau vai hiven


url: =Malaysia Airlines sungah Bomb kapua ci’n Passenger te alauthawng sakpa kum 12 thongkiading in thu kipia :: ZOMI DAILY\nposted on 7 June 2018 at 9:24 pm Lomkholna: Australia, News, Sawltak, World\nAustralia, Melbroune panin alengkhiading Malaysia Airlines vanleng sungah Bomb kapua ci’n midang Passengers te alauthawng sakpa pen kum 12 thong kiading in thukipia cih AFP pan kiza hi. Hih thupiang pen abeisakum May khasung in thupiang hi a, vanleng sungah mipi Passengers te anawngkai, alauthawng sakpa pen tuni Thursday ni in Australia Court in kum 12 thongkiading in thukhenna anei uh ahihi.\nTua Malaysia Airlines Flight MH128 pen Melbourne panin Kuala Lumpur zuandingin alengkhia hi a, vanleng sungah Sri Lanka gammi Manodh Marks kicipa in Powerbank (Battery Pack) leh Portable Speaker tawikawm in, hihte apuakkhamthei Bomb hi ci’n mipi lauthawngsak mahmah hi.\nTuapa pen kum 25 aphakhin khat hi a, vanleng tuangding in apaikawm in lamkal ah “ice” ci’n akithei vankham Drug namkhat ahi Methamphetamine zangkawm cihi. Tua Drug hangin alungsim mantak nawnlo in, vanlengsung ah vanlenghawl Pilot te tutna Cockpit sung lutsawm in, tuaban ah hih vanlengzong ka puakkham sakding hi ci’n alauthawngsak ahihi.\nVictoria County Court judge Michael McInerney in tuni in agenkhiatna ah nangpen Passenger leh Crew te’n alunghimawh banah Bomb zong apua taktakding in hong ummawh uhhi ci’n genkhia hi. Tua vanleng sungah mi 220 tak atuangkhawm hi uh a, mipi alauthawngsak manin kum 12 sung thongsung ah akikhumcipding ahihi. Sawltak #zomidaily\n01 June: Malaysia Airlines aki Hijack hilo in, zukham khat hangin a nawngkaigawp hizaw\nVanleng pen Melbourne Airport ah atukkik khitciangin thautawi Armed Law Enforcement tezong vanleng tungah kahto uh a, sitcianna nei uh cih kiza hi. ZD Sawltak #zomidaily\nPrevious: Australia gamsung ah phalna neilo agukom lakah Malaysia gammi tampenpen (mi 62,000)\nNext: Malaysia aom gamdang mite’n Public Housing innte asaapleh ki hawlkhiading


url: =Lawhsapna pan Lawhcinna Ah - TUNGZANG NEWS\nMi tampi in lawhsapna pen lawhcinna tawh a kikelki, a kilehngat sa uh hi. A taktak in lawhsapna pen lawhcinna dinga siksan khat hizaw hi. Lawhsapna i tuah ciangin mi tampi in hong naih nuamlo, hong ngailo, hong nawlkhin thei hi. Ahi zongin tua bang lawhsapna pan hanciam kik hile hang lawhcinna a kitung ding ahih manin khatvei sep khialh, khatvei hih khialh pen lawhsapna hipah lo in mi khempeuh in a khial thei hi cih a kilatna hizaw hi. Tamveipi a khial ngeite nangawn mite maiet kik dinga lawhcing pen zong suak kik zawsop thei hilai hi. Tua manin na hihkhialh khak, na lawhcinpah kei leh a ginalo, a khialden ding, a kuitunglo ding in kingaihsun ke'n, a taktak in a khial ngeilo, a bah ngeilo mihing ki omlo hizaw hi. Tua khialhna pan a thokik, a hanciamkik, a dingto kikte a lawhcing penpente hong suakzaw uh hi. Na up kei leh Thomas Alva Edison tangthu khawng na sim kik lecin!\n1. Lungduai Ding: Na khat peuhpeuh i hih ciangin a siamsa in hih leng ki ut hi. Bawhlung sui khat in goal tampi khum nuam pah hi. Lasa cilte zong a siam mahmah in kithei leh ut hi. Laisim sangkah naupangte zong laisiam ciin kiciamteh leh ut hi. Sumbawlte zong khatvei sum lei sum zuakna tawh hau pah zuai leh ut uh hi. A taktak in lungduai taka sep tohtoh, kisin tohtoh ding ahi hi. Khatvei nihvei tawh a siam om a, sawmvei, zavei tawh a siam nailo om hi; tuate in tulvei bang a sep, a hanciam uh kul cihna hi. Edison in tuni a meivak i vak pen 3000vei val a khialh khit ciang piang pan hi! I sep siam dan, i manlang dan, i kisinzia kibanglo ahih manin eima hihtheih ciang thei in lungduai ding, lungkialo ding hi hang.\n2. Hun Ciangtan Neisa in Kalsuan Ding: Na tup a liat luat leh na khantawn in zong tangtun lo ding na hih manin hitheilo a, a neu luat leh zong cihtham loh kal a tangtun ziau ding na hih manin cih thamlo hi. Na hun neih tawh kituak in tup leh ngim kician nei ding hiteh. Na hihtheihzah leh na pilna, na siamna zah tawh kituak in gel ding hiteh. Na lunglut lam leh thupi na sak lam tawh kituak hileh lawp in na lungsim khempeuh tawh sem ding hiteh. Tua banga na kalsuan ciangin sep masak ding, sep nunung ding na khentat kisam hi. Tup lianlua in tangtun kei lecin 'lawhcing zo keng' ciin na thanem kha thei hi. Sep masak ding neiin a banban in zo toto lecin na lungnuam in na lawp semsem dinga, a lianzaw, a limci zaw na tangtun toto ding hi. Tuate in na hun ciangtansa tawh kituak in hong tangtunpih ding hi.\n3. Khentat Ngam In: Mihing i hih manin i pelh theihloh thu tampi lak ah sihna pen khat ahi hi. A si ding mihing i hih manin ka nuntak lai in hihteng hih ning, hihteng hih ning ciin i gel khol hi. I hih ut khempeuh kihih manlo ding cih thei i hih manin hih masak ding hih nunung ding kiteng in i lungsim kikhelkhel hi. I lungsim i khelkhel na lam ah a baih tata kisem mengmeng nuam in a haksate i sunsiah thei hi. Pawl khat bang sunsiah bek hilo in ki nusia dildel thei mawk hi. A kisemlo a kinusiate pen na lian leh a thupite na hizawsop thei a, khatveivei khentat ngam na tawh hih giap leng a kisemlah ding na hi hetlo hi. Tua manin khentat ngamna zong a kisam ahi hi. A lian, a minthang, a thupi i sep nop leh a neu a thupilualote nusia a kantan ngam, khentat ngam kisam hi.\nNa lungsim ah na ngaihsut khit, hithei ding hi ciin na theih, hih bangin hih leng hih bang piang dinga, hih bangin hih toto leng kilawhcing ding hi cih na neihte sem takpi lecin hong lawhcing takpi ding hi. Banghang hiam cih leh na deihna thei khin cin a, na sepzia ding zong a banbanin na thei khin hi, na sep ding bekin a kisam ahi hi. Na sep ciangin na upmawh hong banglo kha ding hi, na pumpi zong cina in zawngkhal in bah kha thei hi. Ahi zongin na ci hong dam kik dinga, na maban na zom kik thei ding hi. Khawllo in semsem peuh lecin hong tangtung pelmawh ding hi. Na up bang hong up pih lote na upna dik hi cih na lak thei dinga, piang theilo ding hi ci a hong mukpikte na lawhcinna gah khum na ciamsak thei ding hi. Hong liah hong dal, haksatna i cihte pen tua banga hong uppihlote hi a, hong uppihlote pen khatveivei ciang hong muhpihlo te na hithei hi. Hong muhpih theihna ding un lak thei leng 'makai' gina khat kihi leuleu hi.\nTu in thasan in, lawhsam kha ning na cihte ngaihsun pha kik in. Lawhcing zo kei ning na cihte ngaihsun pha kik in. Na sepzia ding na ngaihsut khitte ngaihsun kik dih in. Na hun in hong cin kenteh, na sum in hong cin kenteh, na pilna, na siamna in hong cin kenteh na cihte ngaihsun pha kik in. Sep ding kipan dih in, kisin khia photphot dih in, bang a piang hiam cih en phot limlim dih in....na puah ding om kha inteh, na gel phat kul zong om kha inteh, na sepzia na khek zong a kul hun om kha inteh, lungkia lo in lungduai takin kalsuan in khawllo in mainawt lecin a tawpna ah na lawhcin kei leh zong na lawhsam bek ding hi. Lawhsam lecin na lawhcinlohna na thei dinga, na sepkik utna in hong semkik sak hamtang dinga, na khialhnate puahpha in semta ding na hih manin LAWHCING lo in na om kei ding hi. Na ngaihsut zawh nak leh nang hong bawlpa Topa in tua lampi tawn dingin hong deih hi.


url: =Taiwan ah Helicopter khat kia in mi 3 si, asi lakah Video Director minthang Chi Po-lin kihel :: ZOMI DAILY\nposted on 11 June 2017 at 3:54 pm Lomkholna: News, Sawltak, Taiwan, World\nTaiwan ah vantungdawn panin Video azaih kawikawi in aleng Helicopter khat kia in mi 3 si cih CNA pan kiza hi. Tua asi te lakah Taiwan gammi Chi Po-lin pen Director leh Director, Cinematographer minthang mahmahkhat ahihi.\nAdang asi nihte lakah khatpa pen vanlenghawl Pilot hi a, adang khatpa pen Chi Po-lin ii anasephuh Assistant ahihi.\nChi Po-lin pen Documentary Director, Photographer, Cinematographer cihbang in siamna tuamtuam aneikhat ahihi. Adiakdiak in 2013 kumin akihawmkhia “Beyond Beauty: Taiwan from Above” akici Documentary pen minthang mahmah a, Golden Horse Awards ahzong Best Documentary a ngahkhia ahihi.\nZanni Saturday ni in Taiwan, Hualien County sungah vantungdawn panin Helicopter tawh Video leh Photo zaihkawikawi in alen laitak vanleng kiasuk in asungah atuang mi 3 teng avek un simawk uhhi.\nTaiwan Aviation Authorities te genkhiatna ah hih akia Helicopter pen kum 15 sungbang aki zangzangkhin hi a, anunung penpen sitcianna Inspection akibawlpen tukum April khasung ci uhhi.\nHelicopter akiatna ahangpen bangmah ki theician nailo a, Aviation Authorities te’n kancian sanlai uh cih kiza hi.\nChi Po-lin ii zaihkhiat “Beyond Beauty: Taiwan from Above” kici Documentary Video pen Minute 93 sawtin avekin apatpan atawpdong vantungdawn panin azaihngiat “Aerial Photography” hi a, hoihkisa mahmah in minthang mahmah hi.\nVideo: Trailer – Beyond Beauty: Taiwan from Above\nTuaban ah Chi Po-lin ii Director leh Cinematographer asepkhopna Video pen “Taiwan from the Air”, “Taichung – The Heart Of Taiwan”, “Beyond Beauty II” cihte zong kideih mahmah hi.\nTaiwan gamsung ii ahoihna teng vantungdawn panin limtak in zaihkhiathei a, leitungbup in Taiwan gamsung ahoihna te amuhtheihding in lakkhiathei ahih manin, ki paakta mahmah hi.\nRelated: Taiwan numei khat alupnasung buahbanglua mahmah ahih manin alawmpa tawh kikhenlawh\nZogam hoihna tezong limtak in vantungdawn pan azaihkhia siamding asawtlo in hong omdekdek tading cih lamen mahmah hang. Sawltak #zomidaily\nPrevious: Malaysia gamsung ah Zika Virus alut khakding ki patau mahmah\nNext: Amsterdam khuasung ah mawtaw khatin mipi omna nawkgawp in mi 8 liam\nJapan ah mawtaw khat lengzeza in Bus khat aphutlian laitak Video kizaihkha\nZogam nunnuam ding la hong pian’khiatna ~ Lengtong Pauno


url: =Ngimna kician na nei hiam? ~ Deih Tung :: ZOMI DAILY\nKaneu lai pan kipan in kanu leh kapa in lai lam hong pan tah mah mah uh a, lai sim leh lai gelh ka uk mah mah hi. Sang kakah cil pan ki pan sumleh paai a ki sam bang bang kanu leh kapa te in haksa pi pi in hong vai hawm sak uh a, sang ka kah to to hi. Kapa in Engineering kasuah ding hong deih a, kanu in siavuan ka suah ding hong deih hi. Kanu in siavuan na kah zawh na ding a hih nak leh ih neih sateng ih bei lawh phial zong na kah ding hi hong ci hi. Ka nu leh kapa hong deih sak nate uh thei ka hihman in laisin na ah lai ka han ciam hi. Ka hanciam na tawh ki zui in ka kum tawm lai siah bang pen ka sang kah na ah lai a pil pen pawl ka hi den hi.\nKa ut tak tak a hih leh bang hiam ci in kei leh kei ka ki thei kei a, ka neu lai thu in siam na siam, Kungfu siam, boxing siam khawng ka ut hi.Sangkhaan sung ah laika vuan lai tak na ngawng in ka sangsia pi pa in mi pil mah mah leh Kungfu siam koi na ut zaw hiam hong ci in hong dong a, Kungfu siam ut zaw ing ka ci hi. Hih pen laivuan na khaan sung hi a, sia pi pa inhong lehdot leh hong khel dot a hihi.\nKanu leh kapa in lai pil ding inhong deih sakzah khat un ki mawl ka uk mahmah a, siamna Kungfu kua in hong hilh thei ding hiam ci inka lung ngai a, ka lawm tetawh ka ki kum zelzel uh hi. Ka lawm te khatin ihkhua sung ah nidang a galkap lui khat taihcondo a siam khat om in tua pa kiang ah siam na hong hilh in ci leng hoih in teh cih na tawh siam na sin man ding in a lo vuah nipi khat sung bang a mawk na in lo ka khawh pih uh hi.Zing kal nitak kal in siam na dan hong hilh a, kalbal, tha lak dan hong hilh in, sun ciang pheigolh, ci golh lua in nak pi tak in ka gim hi.\nKa lawm te pawl khat bel tha nei zaw deuh uh a hih manin thala zo leh siam na dan sin zo uh a, kei ka hih leh ka ci golh lua in ka sinsuak zo kei hi. Banghang hiam cih leh tua Galkap lui pa in ka thapuak hong et et teh tha nei lo lua ka hih man in Deih Tung aw siam na lam ah na tha in pia kei lua in nang a ding pen Kungfu lam a hi lo adang khat ah na ki hei zaw le cin hoih zaw in teh hong ci a, hong deih nawn lo lai lai hi. Hong deih nawn lo kawmkal ah ka ci golh lua a hih manin Kungfu siam ka ut zo nawn kei a, ka lung zong a kia hi.\nA hun zui in khua hun hong ki laih to leuleu a, bawhlung sui siam te ka eng to leu leu hi. Zingsang sim in ka valzangtual pi vuah tai khiang khiang zelzel in ka ki mawl zelzel hi. Bawhlung lawp mahmah honkhat ki om a, ka ki mawl mawl uh hi. Ka lungsim ah bawhlung siam mah mahleng miminthang khat suak zo ding ing a, ka ci vial nong hi. Bawhlung suihdan, ki mawl dan a hilh ding sia khat om a, sum tawh ki guai in ki mawl dan hong hilh hi. Sum lah bei tha lah bei, ci teng golh in ki gim mahmah hi. Kha khat sung bang ki mawl dan ka sin khit uh teh ka siapa in Deih Tung aw nang pen bawhlung sui ding pawl hi kei teh na ki mawl dan kong et teh a ki mawl ding lam hi kei cin a baih lai in tawp le cin hoih zaw in teh hong ci a, bawhlung sui ki sin na pan ka tawp hi. Tua khit zawh tu ni dong in bawh lung puai khat bup ka sui nawn kei hi.\nKhangno lai ka hih na tawh ki zui in ka lawp a hun hun in hong ki laih to to a, Music ka lawp leuleu hi. Guitar lui mah mah khat ka khua sung va papi khat kiang ah ka lei a, kei guak in ki sin in tum ci pi in ka tum bang bang gun hi. Ka khuasung vua Guitar tum siam mahmah khat kiang ah nitak a man hunkal kal in sinding in ka va gen a, tua pa in zong hong hilh thei mah ning hong ci hi. Kei zong lawp mah mah ka hih man in Guitar tum siam min thang mah mah khat ka suah zawh na ding ci in ka han ciam to to hi. Kha 3 sung bang ka sin khit teh ladawng khat na ngawng zong ka tum thei tuan nai kei a, ka sia pa in Deih Tung aw nang pen music lam ding hi kei teh, tu in kha 3 bang sin khin in bang mah ki lamdang nai lo nai teh Guitar tum nawn dah zaw in la nang hih theih nang ki vat khat hoih tak in ngaih sun pha inhong ci a, Guitar sin na pan in ka tawp leuleu hi.\nKanu leh kapa in lah pilna hong deih sak mah mah uh kawmkal ah kei pen pilna lam ah lung lut lo in Kungfu siam ding peuh, bawhlung kimawl ding peuh ka lung lut hi. Hih Guitar tum ka sin na pan in zong bang mah khan toh na ngah ki sa lo leuleu ka hih manin ka nu leh ka pa te in laisim in hong cih uh bang a ci peuh mah hiam ci in lai ka sim zelzel hi. Lai ka sim kawm kawm in ka sep theih bang hi a, ka ki vat pen pen in bang hiam ci in ka ki ngaih sun den hi. Tangthu sung ah a minthang mah mah Napoleon, Adolf Hitler te khawng ka eng mah mah leuleu a, Ka lung sim ah Galkap ka ut hi.\nGalkap tum ding in Galkap bu suak ding, zalian pi pi nei ding in mitam pi in zahtakna hong pia diam diam ding cih ka ngaih sut khak teh ka lung sim ah nuam in ka lawp khol hi. Sanglai ah pil lo ka hih manin Galkap tum ding in ka ngaih sun hi. Galkap bu suah theihna ding in DSA kah masak kul a hih manin tua DSA ah ka kah theih na ding laivuankhat ka vavuan a, lai vuan na ah ka ong hi. Laivuan na ah aong teng kam tawh thu dot omleuleu a, tua lai ah ka kia hi. DSA kah thei kei mawk leng galkapbu suakzo nawn lo ding ka hih teh cih in kei leh kei ka ki thei a, ka tha a nem mah mah hi.\nKaneu lai a ka ut mahmah a hi Kungfu siam, ka suah zawh loh leh tu a Galkapbu suak nuam a, ka suah zawh loh pen nak pi in ki lamdang hi. Galkapbu suah nop na lung sim tawh ngim na ki cian mah mah dankhat in ka ngaih sut zawh kum 3 sung bang a hi hi. Kum 3 sung in Galkapbu suah zawh na ding vive a ki sam ding te ka sim a, ka ki ging khol hi. Galkap bu ka suah zawh nawn loh ding tak teh ka lung sim khat hong palang gawp a, ka ut meel ka ki thei kei leuleu hi. Ka ngim na khat kipelh leuleu ahih man in nak pi in na ka sa hi. Kanu leh kapa in sang khat ah sang kah zom lai in hong cih cih uh hang in kalung sim ah bang mah a om kei hi.\nKa phawk kik thu khat leh ka mang ngilh hetloh thu in ka khua(Valvum) vuah nausuak siamah khat hong tung a, a ma om na ding ah lah a mah guak om ngam lo a hih manin ko inn ah hong om hi. Galkapbu suak nuam mahmah in suak zo lo ka hih lam hong theih teh siamah nu in nangbang suak nuam na hia? Hong ci a, ka dawng dan ding ka thei kei vat hi. Hih dotna na theih kei leh na theih na ding in sangkhat ah sang zom kawm in la na ngim na bul pi leh hih lei tung ah na suah nop tak tak in bang hiam cih dam dam in ki ngaih sun to to in hong cih pen maan ka samah mah hi. Ihsep pak ding khat ih theih loh tak teh mawk din khawl sang in khat sem kawm zaw leng tua tung tawn pan in a hoih zaw khat ki thei khia hi cih ka mu hi.\nSangkhat ah ka zopkik tak teh ka muh na khathong ki laih to leuleu a, gamvai na sem te thu pi ka sa to leu leu hi. Lai sim leng Gamvai(politics) bek bek ka sim a, thu ki gen te ka zak nop pen pen thu in Politics hong hi to leuleu hi. Ka lung kham na bul pi khat in Zogam ah pau ih kibat loh na pen ka lung a kham pen pen hi. Bang ci bang in ka gam a ding in na sem thei ding ka hiam ci in gamvai sep dan ding gel dan ding teng tawh ka buai mah mah vial nong hi. Kum hong ki hei to toin gamvai nasem te zong ka lam et na zah in hong gual zo tuan lo uh hi.\nGam vai ah gammakai ding ci inka lamet pawl khat bang pen panmun ngah zo lo in a nuntak na uh koi ah om hiam cih zah dong in ki mu nawn lo a, mangthang uh hi. Mi tawh kidem ding hi mawk a hih man in kalung sim ah ka lauthawng khol pong hi. Dam dam in ka lung hong kia kia a, atawp na ah Politics tawh ki sai ngaih sut na ah zong koih loh ding in ka khen sat ta hi.Khensat ka cih sam hang in gamvai thu khat peuh peuh aom ciang ngaihsun kha lo leh mawk om ding cih bang in ka omthei tuan kei veve hi.\nNuntak zon natak tak ding in pil na laigil nei loka hih manin kanu leh kapa nasep na maban lokhawh mah ka kho to to a, zi leh ta nei in ka hun hong bei to to hi.Ka ngim na inbanghi a, bang ut pen ka hiam? Bang suak zo ding ka hiam? Ci in kaki ngaih sut kawm kawm in ka hun hong bei a, tu ni dong tawh ka hun a mawk bei bei hi. Ka ut pen pen leh ka lawp pen pen in bang hiamci a ka ki theih tak tak ciangka kum tampi ka phata hi.\nTua hun lai tak in ka uk mah mah leh sem lo in ka om theih loh lai gelh leh laisim a hih lam ka ki thei khia hi. Hih dan a ka ki theih tak teh ka kum te ka thak pat kik nuam a, a hi zong in bang mah ka hihthei nawn kei hi. Hih ka nuntak na ah ka lungkiat na, tha nem na nei lo in a sem a hah kat teta khat hi leng nam khat teitei ah a minthang ka suak pel mawh ding hi. Tu in a hih leh kei kua mah in hong thei lo a,ka khua pih teng na ngawn in hong thei kim zo lo lai hi. Mi mawk mawk khat ka hi lel a, kua mah in hong thu sim lo hi. Ngim na ki cian nei lo in vakthap leh tup na gil ka neih loh hang ahihi.\nKhangno te in ngim na kician hong nei un la, tup na gil hong nei un. Kei bang in bangmah a tangtun zo lo na hih loh na ding uh kong deih manin hih lai kong gelh hi. Na khang no lai in ngimna ki cian nei le cin na tup na na tung pel mawh ding hi. Na ngaih sut na tha a hat lai, na ci a dam lai in hanciam in. Bangngim na nei na hi hiam? Na ngim na na tup na koi cih leng tung thei ding ka hihiam cih nang leh nang ki sit in la ki thei cian in. Tu mah mahin ki dong in la kei ka ut bang hiam?\nKa suah nop tak tak in bang hiam cih tu mah mahin ki sit tel in. Na pai pai kawm in na pai nading a thei lo pi na hih khak ding dah huai hi. Na pai nop na na tel khit tak teh na paidan ding na thei ding a, na lam zang pan ding hi. Kum tam pi ka phak khit teh ka ut tak tak leh ka lawp tak tak ki thei pan ka hih man in tu lai khangno lai te in kei dan hi lo in na khangno lai mah un na lawp tak tak uh, na tup na tak tak uh bang hiam cih na ki theih ding kong deih hi.\nAzenzen in ka neu lai pan ki pan lai sim simin lai gelh to to in hileng ka nuntak sung in lai hilh siam, lai gelh siam minthang khatsuak zo ding in ka ki lam en hi. Nidang a ka kungfu, bawhlung ka lawp danin ka neu lai pan ki pan ka lawp tak tak leh ka sepnop tak tak lai gelh a hih lam a ki theikha hi zen lengmaw ci in ka ki kingaih sut kik teh ka hun ka la kik nuam lua hi. A hi zong in kei a ding in nitum khin ta a,khangthak ta ding in ni hong suak ta hi. Tua a hih man in khangthak Zomi te in ngim na ki cian nei tek ding in kong deih hi. Lunggulhna, tupna kician nei a, a hanciam mi ading in hih leitungah a piang zolo ding a om kei hi. Deih Tung\nPrevious: Honorary Degrees Piak Dan (D.D)\nNext: Tulaai Leitung Thuthang Tuamtuam Updates October 29, 2015


url: =USA, Minneapolis ah palik khutlum tawh asi George Floyd buaina thu :: ZOMI DAILY\nposted on 30 May 2020 at 11:18 pm\nTexas thonginn panin asuahtak khit nuntakna thak zong leh zang dingin a peemna Minneapolis ah Police khutlum ah George Floyd kithana thu (Analysis)\nMay 30: Houston, Texas thongin panin a suahtak khit a sawt loin a nunlui leh a lawm luite nusiatsan in nuntakna thak leh nuam zaw lametna tawh a peemna Minneapolis ah police ten ngongtatna zangin a matna uh-ah George Floyd’ nuntakna bei hi ci-in courts records a ngahna panin DailyMail.com. news report in gen hi. Monday nitak lam in convenient store ah Floyd in fake $20 bill pia hi ci-in ngawhna reports om ahih manin mikang police officer Derek Chauvin in a khuk tawh Floyd ngawng lei lakah minute 8-9 kikal nencip a, “Husam in nak zo ke’ng… hong that kei un,” ci-in 16 vei tak a thuum ngeungau hangin Chauvin in thudon lo ahih manin police custody ah husam in si hi. Ahi zongin police ten a sih dan a man loin gen uh a, zato inn ah si hi ci uh hi.\nFloyd’ thahna a kigolh police lite – Derek Chauvin, Tou Thao, Thomas Lane leh J Alexander Kueng a sepna panun kitawpsak a, Chauvin’ tungah third-degree murder leh second-degree manslaughter case kibawl khum hi. Ahi zongin Floyd’ innkuanpihte mi that teng a kimatna dingin kalh uh hi. Ta nih a nei kum 46 mi Floyd’ kithahna hangin America khuapi tuamtuamte ah lungphona nasia takin piang a, mun pawl khatte mei tawh a kihal banah sumbukte kisusia in vante kibuluh (lootings) hi. Lungphona neite in a ni lina dingin White House kong ah lungphona nei uh ahih manin lungphona neite buluh ding lau in White House kikhakcip (lockdown) liang zo hi.\nFloyd kithahna a kigolh police lite in kum sawm vai hun in ama criminal history Houston area ah a nusiat lam thei lo hi cih reports a om hangin reports tampi panin tualthatpa Chauvin leh Floyd in Minneapolis club ah security guard sem khawm ngei uh ci-in People.com news reports in gen a, phu kilakna hang leh geelkholhna neisa-in kithahna hi ding hi ci-in ki-ummawh hi. Hih thu hangin racism hangin ngimkholhna nei khinsa a kithahna hi peelmawh ding hi cih upna khauhsak semsem ahih manin buaina dai pah lo ding bang hi.\nFloyd pen 2014 kum in local restaurant ah buaina piangsakte dal ding leh hemkhia ding (bouncer) in na sem ngei a, Houston area ah a nuntakna luite nusiatsan in Minneapolis ah nuntakna thak zat ding leh nuntak nuam zaw lametna tawh peem hi. Tu nai diakin video clips kimute panin Floyd nuntakna leh gamtatna kikheel mahmah a, khangthakte in teelna ahih kei leh khensatna hoih (good choice) a bawlna ding uh leh gun violence a beina ding thu a taangkopih kimu hi.\nA beisa hun in khensatna hoih lak lohna hang leh gun violence nuntakna ah na kibual kha ngei a, kum 20s kiim pawl ahih lai-in guta in matna na tuak ngei a, tua khitin thau tawh mi suamna (armed robbery) hangin matna na tuak hi. 2009 kum in armed robbery hangin thatang hatna zangin nupi inn khat buluh in a suamna (assault) ah kihel kha a, nupi inn khat ah lut in tua nupi gil ah thau a ngim khitin khamtheih leh sum a zon hangin mu loin taikhia ci-in court records ah kiciamteh hi.\n2009 kum in nupi inn a suam lai-in water department a sem kineih in kong va kiu in lawmte tawh lut uh a, inn sungah a nupi tawh kilai uh hi. Tua hun in Ford Explorer nupi inn ah va dak masa a, tua khit a sawt loin car sung panin pasal li hong kum khiate a kong mai lam panin lut uh hi. Tuate lak panin a gol pen Floyd hi cih kitheikhia a, inn sungah a lut khitin nupi gil thau tawh living room ah a lawmte khat in ngim lai-in nupinu’ inn sungah khamtheih leh sum zongin Floyd kipei hi kici hi. A lawm dang khatin nupinu huhna ngen in a ot khiat manin thau tawh a lu tatsak hi.\nTua nupinu’ inn sungah khamtheih leh sum a muh loh ciangun Floyd leh a lawmte in suai leh nupinu’ cell phone guksakin car tawh tai in kikhem mang uh hi. A khuanung in a car licence plate panin police in Floyd man khia uh a, thau tawh a gil ngim pa hi cih a nupi in theikhia ahih manin April 2009 in first-degree felony ngawhna a tuak Floyd in ka mawh mah hi ci-in court ah kipulakkhia ahih manin kum nga sung thong na kia hi.\nTua hun ma-in cocaine tawh Floyd kiman ahih manin state jail (thonginn) ah kha giat thong na kia hi. December 2005 in Floyd in controlled substance cocaine gram khat sanga tawm zaw kem hi ci-in matna na tuak hi. Ahih hangin tua khit kha tam lo nungin a tungah ngawhna updated kibawl pha a, cocaine gram li sanga tam zaw mi piak (deliver) ding kem in kiman hi ci-in kingawh kik hi. Ahi zongin court records ah a ngawhna kilaih kik a, Floyd’ tung panin cocaine kiman pen gram khat sanga tawm zaw hi kici ahih manin drug addict khat i kep theih zah kem ahih manin thukham palsat lo suak napi thongkia veve hi.\nTua loin October 2002 in Floyd in matna a tuakin kha giat thongkia a, 2004 in matna a tuah kik in kha sawm thongkia hi. April 2002 in criminal trespassing (phal lohna mun-ah lut) ci-in matna tuak a, ni 30 sung thong na kia hi. August 1998 in thau tawh van a gukna hangin matna tuak a, Harris County jail ah kha sawm thongkia hi. 1990s hun lai-in Floyd tungah ngawhna documents sungah guta leh control substance mi pia hi ci-in kimawhpaih hi a kicih hangin a thongkiat leh kiat loh hih ngawhna nihte ah a ciamtehna kitelcian kimu lo hi.\nHun sawtpi Floyd’ lawm Christopher Harris in nasepna zongin khuapi-ah Floyd peem hi ci-in Atlanta Journal Constitution kiangah gen a, “A nuntakna luite nusiatsan in nuntakna thak zon ding kipan hi. A nuntakna a kheel manin lungdam hi,” ci hi. Monday in white police officer Chauvin’ custody ah a sih ma-in Floyd nuntakna kikheel hi cih kitelcian mahmah hi.\nFloyd in lungtang a su kha mahmah dingin online panin video ah a genna ah khangthakte in gun violence a beisakna dingun kunh hi. A kithah khit a zan nihna in Minneapolis khuapi a kithahna a kigolh palikte mat ding deih in Nilaini zan a lungphona neite kiphin lai-in Twitter ah cik hun in tua video a khum hiam cih a kitei lo kikhah hi. Tua video sungah camera en kawmsa-in Floyd in gun violence beisak ding a kisapna thu gen in khanthakte tungah kunh hi. Von nihte pa Floyd a kimatna footage sungah a khutte sikkol (handcuff) tawh kinung hensa in lei lak-ah Floyd khuplup a, Derek Chauvin minute 8-9 kikal sung a khuk tawh Floyd’ ngawng khuaphawk loin a om dong netsak a, tua khit a sawt loin si hi.\nMinneapolis Mayor Jacob Frey in Thursday in Floyd’ sihna vai tawh kisai tualthahna (murder) hi ci-in a ngaihsutna gen a, “Prosecutor (thukhente) ka hih loh hangin ka din’na kitel takin ka gen ding hi. Floyd a man officer (Chauvin) in kua hiam that hi. Mikangte hi leh tu ni-in Floyd nungta lai ding hi. Ngawhna a tuahna pen thuneu (minimal) hi a, ahih zong minam (race) vai hih mun-ah kigolh hi,” ci-in racism hanga kithahna hi ci-in gen hi.\nAhi zongin Floyd’ kithahna vai tawh kisai-ah police officers tampi in a kithah zia kilawm lo a sakna thu gen uh hi. Minneapolis sunga police lianpen Chattanooga Chief of Police David Roddy in a Twitter panin ama din’na uplahna ding bangmah om loin genkhia a, “Video dang et kisam nawn lo hi. A thupian’ zia etna dingin ngak beh lai ding kisam nawn lo hi. Kua hiam khat i ngawng tungah minute kua sung khuk tawh netcip ding kisam lo hi. Bang hiam hih khat beek ding kisam hi. Police badge na baat leh hih tawh kisai buaina ding om loin action lak kisam hi,” ci-in tualthahna hi ci-in action a kilakna ding a deihna thu hangsan takin gen hi.\nMivomna ahih manin a beisa hun in a criminal records a neihte pansan in Floyd a that Minneapolis white police officer Derek Chauvin a pum gup tentan nuam mi tam mahmah hi. Ahi zongin a sih dong a gum dinga kilawm Chauvin’ zi Kellie Chauvin na lengin George Floyd kithahna ah ngawhna tuak a pasal gum ngam loin makna dingin court ah divorce filed khin zo hi. Kellie Chauvin in a sitni (attorney) zat tungtawn in Floyd’ innkuanpihte a dahpihna leh thuakpihna pulak a, a pasal tawh a kiteen’na uh beisak in phiatna ding (filed for dissolution of her marriage) bawl ta hi ci hi ci-in ABC news in divorce a filed na thu confirmed hi.\nKellie Chauvin’ full statement a attorney in a khahkhiatna ah, “Tu nitak in Kellie Chauvin leh a innkuanpihte ka hopih hi. Floyd’ sihna hangin Kellie in Floyd’ innkuanpihte, a it a ngaihte leh hih kamsiatna thupiang hangin a dahpih khempeuh a thuakpihna leh dahpihna lian pen pulak hi. Kellie in Derek Chauvin tawh a kiteen’na uh a phiatmangna dingin kikhen kimakma (filed for dissolution of her marriage) ding lai khia khin zo hi. Ms. Chauvin in Derek Chauvin tawh a kiteen sungin ta nei lo hi. A pasal masa tawh a tate, a nu-le-pate leh a innkuanpihte bitna leh privacy hih hun haksa ah a kizaktaksakna dingin ngen hi,” ci hi.\nFriday in Flod that Derek Chauvin kiman a, a tungah tualthat hi ci-in third-degree murder leh second-degree manslaughter ngawhna a kibawl khum khit hangin thu om lopi-in mivomte limlim a pum muhdah pong racists suuksia diakte in thukham om lohna leh police-te ut banga phentat theihna gam bangin America ngaihsun in Chauvin pum gup tentan ngam veve lai uh hi.\nBanghanga America khuapi tuamtuamte ah lungphona piangte banghangin ngongtatna tawh hong kigawm khawmhiam?\nGeorge Floyd pen mihing ngeina bangin a nuntakna a beisa hun in criminal records nei hi mah a, counterfeit money zang hi cih ngawhna (allegation) hang bek tawh thukhenna thuak lopi-in white police khutlum ah thahna thuak ahi hi. Thukhenna court in ngawhna tuakte a mawhpaih mateng kuamah mawh hi ci-in law kizatna gam leh civilized society ah thah leh dan piak theihna ding rights nei leh law om lo hi. Ngawhna tuak khempeuh hih banga thah ding hi zen leh President Trump in zong numei buan hi ci-in ngawhna 42 a cases a neih teng tawh kigawm in president a tuh ma-in court cases 3,500 val tak na nei hi. Floyd mawhbaang lo hi cih gupna hangin lungphona hong kuangkhia hilo a, mivomte police ten a mot thahthahna hangin Dec. 16, 1773 hun lai pekin America ah British colonial forces gamtatna khengval deih lohna hangin British’ niangtui puakna teembaw Boston Harbor, Boston, Massachusetts ah a kihalsakna “Boston Tea Party” kici thupiang bangin American businesses kimuitum in kibuluh in a kihal ahi hi.\nGeorge Floyd’ kithahna hangin sumbukte buluhna leh neihsa lamsa suksiatna hong pian’na thu mawkmawk hilo hi. A beisa hun in police ngongtatna hangin mivomte tam a sih luat ban uh-ah buaina piangsak loin peaceful protests a neihte uh a kithudon lohna hang zong ahi hi. March 13, 2020 in RACIST DIRTY COP leh upmawh (suspects) mite tungah khamtheih koihguk a ciing Louisville Metro Police Department officer leh body camera zat ding thukhun a palsat leh judges tungah NO KNOCK ARRESTS a ngen Bret Hatkinson leh a lawmte mikang police vive Jonathan Mattingly leh Myles Cosgrove in Louisville, Kentucky ah “no-arrest warrant” tawh kum 26 mi African American emergency medical technician numei Breonna Taylor’ inn va buluh in thau tawh sagih vei kap in that uh hi.\nFeb. 23, 2020 in jogging tai kimlai kum 26 mi African American pasal Ahmaud Arbery kici Georgia ah mikangte kum 64 mi Gregory McMichael leh a tapa kum 34 mi Travis McMichael in na kaplum uh a, June 4 ciangin hih kithahna ding vai preliminary hearing masa pen kinei pan ding hi. May 3, 2020 in Michigan Family Dollar Store ah state in mask bulh teitei ding thukhun a palsat kum 23 mi Romonyea Travon Bishop, kum 44 Larry Edward Travis leh kum kum 45 mi Sharmel Lashe Teague in a sumbuk ngak mivom kum 43 mi Calvin Muneryln in bang hanga mask bulh lo na hi uh hiam ci-in a dot manin thau tawh kap uh a, zato inn ah si hi. Hih tualthat mi thumte tungah tungah first-degree premeditated murder case kibawl khum hi. Tu sawng teng mivomte a kimot thahthahna hang leh buaina bawl lo mipite lungphona a kithudon loh manin kiphinna hong piang a, peaceful protests a neih uh kumpi thuneite in a thudon loh manun sumbukte buluhna, suksiatna leh halna hong piang hi zaw hi.\nNeihsa lamsa leh glass kisuakna pen ngongtatna nam khat vandalism case ahih hangin neihsa suksiatna bek ngongtatna hi ci-in pum mawhsak pah huai lo hi. Gilkialna (hunger) pen ngongtatna mah hi. Inn nei lohna (homelessness) pen ngongtatna khat mah hi. Gal kidona (war) pen ngongtatna mah hi. Nautangte bomb khiat pen ngongtatna mah hi. Racism zong ngongtatna mah ahi hi. White supremacy zong ngongtatna mah ahi hi. Healthcare om lo pen ngongtatna mah hi.\nZawn’na (poverty) zong ngongtatna mah ahi hi. Meetna ngahna ding ngimna hang lel tawh dawn ding tui kipatna nak nitsakna (contaminating water resource) pen ngongtatna mah ahi hi. Neihsa lamhsa top kik lam kik theih hi a, nuntakna sum tawh lei kik theih hilo hi. Che Guevera in, “Leitunga mihau pen khat i neih leh lamh khempeuh sangin mihing khat i nuntakna million vei manpha zaw hi,” na ci hi. References: Daily Mail; Eye Witness News KSTP.COM; Up Worthy & People.com; ABC; CNN; Washington Times; NBC @ Thang Khan Lian #ZUNs\nPrevious: Zomite’ buaipih Gupna ~ Pu Zokhai\nNext: Tedim District leh Tuithang Town vai Minister Pu Pau Lun tawh dotna dawnna\nVung DK Cing says\n31 May 2020 at 6:54 am\nThupi thei huai a ki cing in nong at khiat ka lungdam mah mash hi, mi nam ki deidan na pen, mi kang te in nak zat mahmah hi, ki thei tham sak loh uh aa, kua mah in tel lo uh hi.Bang bang a hi zongh in, Topa Pasian nite hong nai mah mah ta , Khuapi a ding thu ngen mi ka hih na leh Kumpi, Mi nam te a ding thu ngen mi ka hih na tawh , Hih thu piang te Live ah ka muh teh Ka nak ngek na in, kap in thu ngen ing. Kumpi ut na thu neih na om nawn kei mawk leh, bang ci dan in, khua pi sung ah nungta thei mawk ding. Topa hong pai baih ta ding hi. Ka lungdam ei hi lai a vek in sim ing.


url: =Obama leh a innkuanpihte e leh? ~ Zomi Quavadis :: ZOMI DAILY\nObama leh a innkuanpihte e leh? ~ Zomi Quavadis\nposted on 11 November 2016 at 8:42 pm Lomkholna: News, World, ZomiQuavadis\n“Republican ten US kumpi dinga Trump hong laptoh mawk uh pen haivai hi. Trump in President ong ngah zenzen leh ka gamtatzia hong ki encik lua ding ahihmanin Canada ah taai ning. Ka zi zong hih thu kuppih khin ingh. Canada kumpipa Trudeau zong zasak hiau khin ingh. Haksatna om lo ding hi. USA ah hong ki etcik den sangin suakta takin Canada ah teeng nuam zaw ingh” a ci miau Obama in tun bang geelna nei hiam?\nTuate thutuam ci pak phot ni. Bangbang hitaleh “Uploh mualah ku” cih kammal a om bangin Trump in President hong ngah leulau mawk ahihmanin Obama in President ahihna tawh ama mawhpuak bangin gamtaang ta hi. White House ah Obama in Trump sam a, lungdampihna thu a gen kawmin vai kipelh om het lo in ahun a cin ciangin ama kumpi tokhom ah Trump tutsak ding geelna kician a neih khit lam a gen banah, Democrat mipi tungah zong a guallelhna uh sang siam dingin hanthawn phapha hi.\nTrump in Obama geelna sa khat Obamacare pen nungzuih a sawm loh vai mipi tungah pulaak khin hi. Paul Ryan (House Speaker) in a genna ah “President thak hong paipai ta hi. Obamacare pen ki enkik dinga, kipuahpha or kinawl khiin takpi kha thei hi” na ci khin hi. Tua ding a lau man mahin Obama leh a zi Michelle in Hillary nung na zui uh a, African-American te khiangah Hillary bek Vote na pia un maw na ci tangtang uh himahtaleh na lawhcing tuan lo uh hi. Tutung pen President a dem mivom a om loh manin mivomte sungah Vote khia tawm tuam mahmah uh hi.\nTua bek hi lo, Iran Nuclear Deal vai zong Trump in limtak en pha kik ding hi. US te khalna a thuak Cuba gam vai leh Havana a US Embassy a kihonna vai zong etkik a kul ding thu zong Trump in gen a, Iran gam tungah lungduai luat a sawm het loh thu zong pulaak khin lai hi. Tua banah lampimaan zui lo a US gam a tungte gammi suahsak pahpahna zong khaktan a sawm thu zong gen khia khin hi. Bangbang hileh Trump in kumpi hong sem ding hi ta ahihmanin US Politics pen kilamdang mahmah ta ding hi cih thu pen nial theih hi nawn lo hi. Obama geelnasa teng Trump in zoptoh sawm ngiat lo ahihmanin Obama adingin USA pen maingap huai nawn het lo takpi mawk hi!\nTua banah ISIS & al-Qaida te zong Trump in Predident a ngah na lungdam mahmah bilbel uh hi! Bang hang? Osama-bin-Laden pawlte ahi al-Qaida ten Trump a cinni lianin “American ten Trump a cinsak ni akipan buaina khuazing sungah kal a suan uh hi ta hi” ciin lungdam in na tong keei uh hi. A makai uh al-Minbar in Online panin “Trump gualzawhna in Muslim te tualbialna gam tengah buaina piangsak in, Muslim khempeuh khanglo sak dinga, leitungbup in buai lawh ding hi. A diakin Middle East ah Amercia gam pen do ding No. 1na ahihzia kilangh sak semsem ding hi” na ci hi.\nTua banah Republican ten Congress leh Senate pen a thunuai vuah na koih uh ahihmanin Barack Obama in a ut bangin ‘Executive Power’ tawh nasem den thei lo dan hihtuak hi. Republican ten na khaktan zel lo hileh Obama in bang teng tak a sem zen tam! Tukum February kha sungin US Supreme Court Justice ah a thunei Justice Scalia pen Texas ah na khollopi in hong si miau hi. Hih thu pen thu lamdangpi khat hih tuak hi. Amah pen Conservative mahmah khat ahihna tawh Obama geelna na thukimpih pahpah zo lo hi. Amah hong sih ciangin Obama in ama munah a liberal mahmah khat Marrick Garland pen koih toh ding na hanciam a, himahleh Republican ten a thuneihna utawh “President thak in a deih teel hen la, guang zaw hen” na ci uh ahihmanin Obama deih dan in khentatna kibawl thei lo hi. Tuni dongin Supreme Court Justice ah mi 9 a om ding pen Justice Scalia si ahihmanin ama mun a awng lai suak hi. Trump in kua ong koih tam aw?\nTrump in bel Justice Scalia mun luah dingin mi 20 hawi kholh nei khin hi. Tua lakah Kennedy deih pen hi. Ahizong Kennedy pen Gay Rights a gum mahmah khat na hi miau mawk ahihmanin deih lo kik a, Mike Lee koih nuam kik zaw dan hi. Mai kum March kha sungin hih vai Trump in siang sak ding hi.\nKizom lemlam kei taleh tua zah ci pak ni.\nPrevious: Taliban te’n Afghanistan ah German Consulate suamsak ~ Thang Khan Lian\nNext: ZOSIAM nasepna pan Zogambup leh Kawlgambup nasepna ah ~ Sia Pau Khai\nChristian Hymn te’ tangthu: A Sangna Lam Ka Kahto Hi\nUS gamin $1.15 Billion mannei galvan honkhat Saudi Arabia te zuakding


url: =Migilo te suamnop sazian ah Suu Kyi kihel ahih manin Security kikhanding :: ZOMI DAILY\nposted on 4 August 2016 at 12:10 pm UTC+9:30 Lomkholna: Myanmar, News, Sawltak, Suukyi\nKawlgam President Office’s Spokesperson Zaw Htay ii genkhiatna ah ISIS te muitumna sazian sungah Aung San Suu Kyi zong kihel cih Malaysia pan kiphuangkhia ahih manin, State Counselor Aung San Suu Kyi ading bitna, muanhuaina aomtheihzawk nading in ki hanciam ding hi ci’n genkhia hi.\nHihbang in kivou na pen lungkhamluat pahding ahihloh mahbang in neu etluat, thusimlohluat dingzong hilo hi. Tua ahih manin Aung San Suu Kyi khualzinna gamsung gampua te ah Security hoihtak pankilading hi ci’n Zaw Htay in Irrawaddy te tungah zanni Wednesday ni in genkhia hi.\nStraits Times te pulakna ah ISIS te’n asuamnop teng sazian uh Malaysia Police te kiangah laikhak uh ci a, tualak ah Malaysia Prime Minister akipan aseppih kumpi ulian tampi kihel uhhi.\nTua a muitumteng uhpen amin bekthamlo, a Photo uhtawh suaksak in palik len ah lai kipia ci a, Malaysia Negri Sembilan State khatsung bekbek ahzong IS galkap mi 700 bang kipha uh ci’n gelh uhhi.\nHih migilo kipawlna tepen upmawhlohlohna muntuamtuam ah a gamtang khinkhian uh hi a, amau nuntakna piakhia ngam zahdongin aki tomgawpthei te ahih manun lauhuai simtham veve hi. Iraq leh Syria gamsung pan hongki pankhia hima taleh tu in leitung muntuamtuam gamtuamtuam zel in hong ngongtat ziahziah uh a, leitung kumpi tuamtuamte inzong abuaipih mahmah hong hita mawk hi. ZD Sawltak #zomidaily\nPrevious: London khuasung ah temta tawh nupi khat kidawtlum, adang mi 5 liam\nNext: Singapore: Nu Piang Ngaih Don hong thahlupsa te nuta


url: =Kawlgam tuibuahpawi ah Tui Pipe phalna omlo in azangte sum teng 5 ki liausakding ~ ZD :: ZOMI DAILY\nposted on 12 April 2017 at 10:23 pm Lomkholna: Mandalay, Myanmar, News, Sawltak\nZingciang in Kawlte Thingyan “tuibuahpawi” atungding hita hi. Tukum Thingyan “Water Festival” pen abeisa kumte mahbangin mundangdang te sangin Mandalay mah nopcipending kicitek hi. Mandalay ahzong Water Festival hunsung Security kilimgeel mahmah cih kiza a, Mandalay khuasung ah Security mawhpuak alading in Police Force aom khempeuh ii 70% kizangding ciliang hi.\nTuaban ah tuibuah nadingin phalna omlopi in Water Pipe agolpi te azang aomleh Ks. 500,000 ki liausakding hi ci’n Mandalay City Development Committee (MCDC) te’n genkhia uhhi.\nAbeisa kum te aki etkik ciangin Water Festival atun ciangin Mandalay Palace kimkot in pawi mandat kilamtek a, tui kibuak ziahziah hi. Pawlkhat in Water Pipe agolpi te zangin khauhtak in mi tuikapgawp uhhi. Tuabangdan phalna omlopi in akizatding pen tukum ciangin kikhamcipta hi.\nMCDC Revenue department officer U Kyaw Zaw Aung in agenkhiatna ah tuabangdan in Water Pump tawh tui hupin azangnuam tepen ahun atunma in thuneite tungah Permission angen tebek ki zangsakding ci’n genkhia hi.\nMandalay Palace dungah Water Pump zattheih nadingin abeisa kumin Ks.200,000 kila a, tukumzong tuazahmah kilading cihi. Ahi zongin tua Water Pump tawh mipi te Direct in kap kiphalloding cih thukhun kineithak ta hi.\nMipi tuikap nadingin letmat 2 Pipe tebek kiphalding cihi.\nKawlgam sungah Music Band aminthang mahmah Iron Cross tezong tukum Mandalay khuasung mahah zangding uh a, Northern Mandalay Palace Moat aom 12th Street ah mipi te zaiziahziahding uhhi.\nAlso read: Mandalay ah Taxi Driver khat thautawh kikaplum in akikapzia palik te’n kansan ~ ZD\nKawlte Thingyan acih uhpen Zopau in “Tuibuahpawi” ihcihsakziau mahbangin tuibuah pen ki thupisak hi. Mandalay pen akhua laizang ah “Mandalay Palace Moat” panin tui deihzahzah kihup khiatheimawk ahih manin, Yangon leh khuadangdang te sangin Mandalay tuibuahpawi pen nopciden zawmawk hi. ZD Sawltak #zomidaily\nPrevious: Indonesia gamsung aom Sinabung meimual puakkhamkik leuleu ~ ZD\nNext: A vanglian Zeisu thawhkikna thupha mikim tungah hongtung tahen ~ Sia Pau Khai